Wanita muslim Austria dapat ganti rugi RM9,728 atas diskriminasi tudung

VIENNA, 27 Ramadan 1444H, Selasa – Seorang wanita muslim yang dipaksa menanggalkan tudungnya semasa proses permohonan untuk menjadi guru tadika lalu menyebabkan dia tidak mendapat jawatan tersebut diberikan ganti rugi €2,000 (RM9,728) di Austria.

Keputusan itu disahkan Persatuan Litigasi selaku wakil wanita terbabit, selepas Mahkamah Wilayah Vienna untuk Perkara Sivil mengumumkan penghakiman pada Isnin.

Penghakiman itu disahkan di sisi undang-undang negara berkenaan.

Menurut penghakiman, wanita berusia 19 tahun itu telah menimba pengalaman sebagai pembantu tadika dan ingin mendapatkan kelayakan serta melengkapkan latihan sebagai penyelia kumpulan kanak-kanak dengan pengusaha warga Vienna.

Ketika proses permohonan, dia berulang kali ditanya mengenai tudungnya secara diskriminasi, selain didesak supaya menanggalkannya.

Menurut Persatuan Litigasi, mahkamah mendapati tindakan itu sebagai diskriminasi atas dasar jantina dan agama di bawah Akta Layanan Persamaan Austria (GIGB).

“Soalan bertubi-tubi dan menganggu berkait dengan tudung tidak mempunyai tempat dalam proses permohonan kerja.

“Mahkamah boleh menjelaskan bahawa ia adalah satu bentuk diskriminasi yang dilarang berdasarkan jantina dan agama,” kata Ketua Penguatkuasaan Undang-Undang untuk Persatuan Litigasi, Theresa Hammer.

Katanya, mahkamah juga menjelaskan bahawa akses kepada latihan juga dilindungi di bawah perlindungan diskriminasi, bukan hanya penyediaan latihan itu sendiri. – Agensi


Kenyataan Dong Zong hina toleransi kaum peribumi di Malaysia

BANGI, 29 Syawal 1442H, Khamis – Luahan kesal pertubuhan pendidikan Cina, Dong Zong mengenai pendidikan negara seolah-olah menghina sistem pendidikan kebangsaan serta sikap toleransi bangsa peribumi.

Terdahulu, pertubuhan radikal itu mendakwa kesal dengan pendidikan negara yang terperangkap dalam sistem yang bersifat tunggal.

Pengerusinya, Tan Tai Kim mendakwa, setiap aliran pendidikan kononnya kaya dengan ciri-ciri kepelbagaian dalam masyarakat.

Dakwanya, kewujudan pendidikan Cina dan sekolah aliran berlainan mencerminkan kepelbagaian dalam masyarakat.

Tai Kim mendakwa, sehingga kini, Malaysia adalah sebuah negara dengan kepelbagaian, namun terperangkap dalam sistem negara yang bersifat tunggal.

Membidas dakwaan itu, Pengerusi PEMBELA, Haji Aminuddin Yahaya berkata, kenyataan Dong Zong ini adalah suatu kenyataan yang sombong, tidak jujur serta tidak bertanggungjawab.

Bidasnya, pertubuhan pendidikan Cina itu sengaja menutup hakikat bahawa sistem pendidikan di Malaysia ini adalah pelbagai aliran.

“Kononnya sistem kini adalah satu aliran dan menindas, apakah segala peruntukan kerajaan kepada sekolah vernakular yang mencapai berbilion ringgit tidak cukup?

“Kalaulah dengan adanya kepelbagaian aliran yang ada pada hari ini pun mereka ‘meroyan’ sebegini rupa tiba-tiba, saya tidak dapat bayangkan bagaimana ‘terbakarnya’ mereka jika satu hari nanti kerajaan benar-benar menjadikannya satu aliran nanti?

“Logik yang mudah, apa tujuan sebenarnya dikekalkan sekolah pelbagai aliran di negara kita jika mereka enggan berasimilasi dengan identiti nasional dan pada masa yang sama berkelakuan angkuh dan tidak bersyukur melalui provokasi-provokasi sebegini?,” katanya dalam satu kenyataan hari ini.

Beliau turut mempersoalkan sama ada perpaduan dan integrasi nasional akan tercapai jika penanaman perasaan benci terhadap identiti nasional diteruskan sebegini.

“Sekali lagi, saya menyeru agar kerajaan melihat semula keabsahan status kewujudan sekolah vernakular di negara kita. Jangan biarkan pemikiran rasis ultra kiasu sebegini yang sedang menjadi kanser dalam masyarakat ini terus didanai oleh pemerintah.

“Fikirkanlah demi masa depan negara, wahai pemerintah,” katanya.


Agong zahir ucapan selamat ulang tahun TUDM ke-63

KUALA LUMPUR, 20 Syawal 1442H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan selamat menyambut Hari Ulang Tahun Tentera Udara Diraja Malaysia (TUDM) Ke-63 kepada seluruh warga, veteran serta yang pernah berkhidmat bersama TUDM.

Baginda bertitah bahawa jasa, khidmat dan bakti TUDM dalam melindungi kedaulatan dan keselamatan ruang angkasa negara amat dihargai dan disanjungi.

“Semoga TUDM terus mengorak langkah sebagai satu ketumbukan udara yang moden dalam mempertahankan kedaulatan ruang angkasa negara serta menjadi sebuah angkatan udara yang disegani dan dihormati di persada antarabangsa.

“TUDM Mampan, Ruang Angkasa Aman. Syabas dan tahniah,” titah Seri Paduka Baginda seperti dikongsi menerusi catatan di Facebook Istana Negara hari ini. -Bernama


Majikan perlu terima sijil digital, elak sesak di CAC

KUALA LUMPUR, 23 Rejab 1443H, Jumaat – Majikan atau pihak yang berkaitan diseru agar menerima salinan sijil digital Perintah Pengawasan dan Pemerhatian di Rumah (HSO) dan Perintah Pelepasan Kuarantin (RO) setelah tempoh isolasi pesakit berakhir, bagi mengelakkan kesesakan di Pusat Penilaian COVID-19 (CAC).

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata berdasarkan pelaporan kepada Pusat Kesiapsiagaan dan Tindak Cepat Krisis (CPRC), sejumlah 90 peratus daripada mereka yang hadir ke CAC adalah untuk tujuan discaj daripada HSO, iaitu terdapat pesakit atau majikan yang mendesak untuk mendapatkan notis secara bertulis.

Beliau berkata, 30 hingga 50 peratus kes yang hadir ke CAC bukan untuk penilaian bagi kes yang merosot semasa menjalani pemantauan di rumah.

“Hal yang sedemikian menyebabkan penambahan beban tugas di CAC iaitu fokus petugas kesihatan adalah kepada aspek penilaian dan perawatan kes yang memerlukan perhatian khusus.

“Oleh yang demikian, semua majikan diseru untuk peka terhadap perkara ini dan menerima sijil digital HSO dan RO yang dikemukakan, serta tidak lagi mendesak pekerja untuk mendapatkan pengesahan daripada CAC,” katanya.

Mengenai penggunaan katil unit rawatan rapi (ICU) COVID-19 di hospital, Dr Noor Hisham berkata, enam negeri menunjukkan peratusan pengisian melebihi 50 peratus iaitu Kelantan (86 peratus), Johor (59), Labuan (57), Kuala Lumpur (54), Sabah (52) dan Melaka 50 peratus.

Merujuk kes positif COVID-19 yang dicatatkan semalam, beliau berkata, 32,070 kes direkodkan dengan 99.4 peratus atau 31,890 kes kategori satu dan dua, manakala 180 kes atau 0.56 peratus merupakan kategori tiga, empat dan lima.

Katanya, sebanyak 23,332 kes sembuh dilaporkan, menjadikan kumulatif kes sembuh 3,018,172.- Bernama


PEMBELA bangga pembangunan pesat pusat beli belah Malakat Mall

CYBERJAYA, 1 Safar 1442H, Sabtu – Pengerusi Pertubuhan Pembela-Pembela Islam (PEMBELA), Haji Aminuddin Yahaya meluahkan rasa bangga terhadap pencapaian terkini gedung perniagaan yang mengutamakan produk Bumiputera dan muslim, Malakat Mall.

Beliau berkata, Malakat Mall kian pesat membangun, mencapai kejayaan-kejayaan yang luar biasa serta sentiasa dipenuhi pengunjung.

“Tahniah kepada pengurusan Malakat Mall atas kerja keras yang sangat mengagumkan bagi membangunkan dan menguruskan pusat membeli belah ini.

“Malakat Mall adalah milik kita semua, iaitu pusat tertumpunya ekonomi umat Islam. Jom berkunjung ke Malakat Mall dan berbelanja di sini,” katanya.

Beliau berkata demikian susulan lawatan kerja pertubuhan bukan kerajan (NGO) Islam dan selaku anggota majlis penasihat ke Malakat Mall.

Pada masa sama, beliau berharap supaya pengguna di seluruh negara untuk tetap menyokong Kempen Beli Produk Muslim (BMF) tidak kira di mana jua mereka berada.

“Kepada yang menetap jauh daripada kawasan sini, diharapkan agar terus dengan momentum beli produk muslim,” katanya.

Malakat Mall disasarkan membuka sebanyak 100 cawangan dan 5,000 cawangan Malakat Grocer 812.

Ia bertujuan merealisasikan penguasaan 20 peratus ekonomi umat Islam di negara ini.


Di mana silap laksana semula PKPB?

KERAJAAN melalui Majlis Keselamatan Negara (MKN) telah mengumumkan arahan Perintah Kawalan Pergerakan Bersyarat (PKPB) di seluruh semenanjung kecuali negeri Perlis, Kelantan dan Pahang bermula 9 November hingga 6 Disember 2020.

Ia adalah suatu keputusan yang mengejutkan rakyat kerana dilaksanakan dalam tempoh sangat singkat iaitu dua hari selepas pengumuman, sedangkan ia membabitkan pelbagai perkara khususnya aktiviti-aktiviti sosial dan ekonomi.

Semua tadika, sekolah rendah, sekolah menengah dan kolej-kolej diarahkan tutup dalam tempoh ini, sementara pelajar-pelajar Institut Pengajian Tinggi (IPT) kekal belajar secara dalam talian melainkan bagi yang mengambil peperiksaan utama.

Ini pastinya menimbulkan perasaan tidak puas hati dan keresahan di kalangan rakyat yang sudah pun terjejas dengan isu-isu sosial dan ekonomi sejak Perintah Kawalan Pergerakan (PKP) bulan Mac yang lalu.

Rakyat Malaysia telah pun melalui suatu tempoh arahan kawalan pergerakan yang lama iaitu tujuh bulan sejak 18 Mac 2020.

Meskipun ia telah berubah dengan beberapa kelonggaran pada PKPB pertama pada 13 Mei sehingga 9 Jun 2020 dan seterusnya Perintah Kawalan Pergerakan Pemulihan (PKPP) pada 10 Jun sehingga 31 Ogos 2020 , seterusnya disambung pula sehingga 31 Disember, rakyat sudah sedikit lega dengan kebenaran melakukan beberapa aktiviti sosial dan ekonomi menerusi prosedur operasi standard (SOP) yang telah digariskan MKN.

Tambahan pula, Perdana Menteri Tan Sri Muhyiddin Yasin telah pun melancarkan kempen “Norma baharu” dengan moto dan logo “Bersama Hentikan Wabak COVID-19” pada awal bulan Ogos.

Kempen itu memberikan sedikit sinar harapan kepada rakyat untuk mengadaptasikan kehidupan dengan norma baharu, demi mengawal penularan COVID-19 agar kelangsungan hidup dapat diteruskan.

Pematuhan rakyat kepada arahan sepanjang PKPP dilaporkan sangat baik oleh MKN dengan peningkatan peratusan pematuhan setiap hari.

Pematuhan jemaah surau dan masjid setelah dibenarkan bersolat jemaah harian dan solat Jumaat dengan SOP juga adalah sangat baik.

Hal ini kerana tiada satu pun kes berkaitan dengan penularan di surau-surau dan masjid-masjid sepanjang tempoh ini.

Kerjasama erat terjalin di antara ahli jawatankuasa (AJK) dan anak kariah masjid atau surau dalam melaksanakan semua garis panduan yang disediakan oleh jabatan agama setiap negeri.

Semua surau dan masjid telah berusaha menyediakan alat pengimbas suhu, kod QR MySejahtera serta AJK yang memastikan setiap jemaah memakai pelitup muka dan membawa sejadah masing-masing.

Para AJK juga telah menyediakan kertas arahan, susunan sejadah dan menutup bahagian yang tidak perlu agar tiada Jemaah yang melanggar arahan SOP.

Ini semua adalah bukti rakyat Malaysia boleh berdisiplin dan berusaha untuk mematuhi SOP selama ini.

Namun begitu, dalam tempoh PKPP ini parti-parti politik seolah-olah mengkhianati usaha rakyat ini.

Mereka tidak tahu untuk berhenti berpolitik sehingga menyebabkan ketidakstabilan politik dalam kerajaan negeri dan persekutuan.

Pelbagai pihak cuba mengambil kesempatan di atas polemik politik untuk mendapat habuan kuasa dan laba masing-masing.

Tidak dinafikan kerajaan Perikatan Nasional (PN) yang terbentuk juga adalah kesan pergelutan kuasa di kalangan pemain-pemain politik yang sama sejak 20 tahun yang lalu.

Pergelutan politik ini jugalah yang menyebabkan pilihan raya negeri (PRN) Sabah terpaksa diadakan dan sejak dari itu, sejarah hitam negara bermula dengan peningkatan kes COVID-19 mendadak.

Ketua Pengarah Kementerian Kesihatan Malaysia (KKM), Tan Sri Dr Noor Hisham Abdullah dalam status Facebook terkini telah berkongsi graf kes positif COVID-19 dari awal sehingga kini.

Beliau juga menjelaskan punca kepada gelombang pertama, kedua dan ketiga COVID-19 dalam negara.

Secara tak langsung, ia juga membuktikan segala usaha kawalan dan pencegahan yang dilaksanakan oleh KKM sehingga bulan September adalah sangat berkesan.

Usaha KKM ini sebenarnya adalah gabungan usaha kawalan dan pencegahan melalui sektor kesihatan awam, rawatan dan pencegahan di hospital-hospital melalui sektor perubatan.

Setelah sekian lama, kedua-dua sektor utama KKM ini menjadi benteng utama kawalan penyakit di Malaysia, sama ada penyakit berjangkit mahupun penyakit tidak berjangkit.

Disebabkan sistem kesihatan sektor awam yang unik inilah Malaysia berjaya mengekalkan kadar jangkitan dan kadar kematian yang rendah, kerana setiap rakyat boleh mendapatkan perkhidmatan kesihatan dan perubatan yang komprehensif dan bersubsidi.

Disebabkan kakitangan kerajaan dalam KKM yang sedia membantu inilah mereka mudah digerakkan ke mana-mana untuk berkhidmat tanpa mengeluh dan mengadu.

Meskipun begitu, kerajaan perlu menilai semula tindakan-tindakan MKN selama ini.

Kelihatan MKN seolah-olah tidak konsisten dalam membuat keputusan meskipun mendapatkan nasihat dari KKM.

Sepanjang tempoh kempen PRN Sabah, kes COVID-19 di Sabah sedang meningkat khususnya di kawasan Timur Sabah.

Ditambah pula dengan kehadiran warga asing yang sangat ramai menyebabkan usaha kawalan dan pencegahan COVID-19 pastinya sukar.

Sistem kesihatan di Sabah juga tidak selengkap di Semenanjung dan keadaan geografi serta kekurangan kemudahan pengangkutan menambahkan lagi cabaran di sana.

Justeru, tidak hairanlah kes COVID-19 terus meningkat di Sabah dan penularan telah berlaku di dalam komuniti.

Hairannya kempen PRN Sabah tetap dibenarkan berlangsung dan tiada sekatan pergerakan pun dilaksanakan sepanjang tempoh kempen dan hari mengundi.

Banyak pergerakan masuk pengundi-pengundi, selain gerak kerja parti ke dalam dan keluar dari Sabah dalam tempoh berkenaan.

Sementelahan itu, arahan MKN berkenaan kuarantin dan saringan mereka yang pulang dari Sabah berubah-ubah sebanyak 3 kali sehinggalah apabila berlaku kes positif, baharulah MKN mewajibkan kuarantin di rumah selama 14 hari!

Akibatnya kita dapat lihat hari ini hampir 500 kes positif baharu adalah yang pulang dari Sabah dan beberapa kluster dan PKPD adalah berpunca dari kes-kes ini.

Trend kes positif dari Sabah tidak sukar untuk dikenalpasti kerana kebanyakannya adalah bergejala dan sangat ‘infectious’ kerana menjangkiti ahli keluarga, jiran dan rakan terdekat.

Kegagalan MKN mengawal keadaan negara semasa PRN Sabah adalah punca utama peningkatan kes selepas 20 September 2020.

Namun begitu, seluruh rakyat Malaysia menerima akibatnya apabila PKP diperketatkan semula.

Sepatutnya, negeri-negeri yang kurang kes positif dan tiada zon merah seperti Perlis, Kelantan, Terengganu, Pahang dan Melaka tetap boleh meneruskan PKPP dengan aktiviti sosial dan ekonomi yang telah ditetapkan tetapi mereka juga dihukum sama.

Kerajaan perlu melihat kesan PKPB secara holistik yang mengambil kira bukan sahaja ekonomi yang terjejas, malah tahap kesihatan fizikal dan mental rakyat yang turut terkesan.

Meneruskan PKP dengan cara ini hanyalah suatu langkah terkebelakang , sedangkan Pertubuhan Kesihatan Sedunia (WHO) telah pun menggariskan panduan bagaimana negara boleh memulakan langkah normalisasi untuk hidup dengan COVID-19 sehingga vaksin yang berkesan ditemui.

Ayuh kembali ke jalan sebenar untuk menghadapi COVID-19, kita terpaksa hadapinya bersama dengan pelaksanaan norma baharu!

Dr Mohd Ihsanuddin Abas
Ketua Unit Penyelidikan dan Penerbitan
I-Medik Pusat


Cuaca panas, pekerja tak cukup jejaskan penternakan ayam

KUALA LUMPUR, 19 Syawal 1443H, Jumaat – Cuaca panas dan pekerja yang tidak mencukupi telah menjejaskan penternakan ayam sehingga menyebabkan ayam kurang berat terpaksa dijual.

Penasihat Gabungan Persatuan Penternak Malaysia (FLFAM) Datuk Jeffrey Ng berkata, keadaan itu turut menyebabkan sebuah syarikat pengeluaran ayam di Jasin, Melaka terpaksa menutup operasi buat sementara waktu.

Beliau berkata, masalah ini bukan unik kepada kilang ini tetapi ia adalah sesuatu yang menjejaskan penternak di seluruh negara.

Katanya, terpulang kepada mereka untuk menghentikan sementara operasi atau meneruskan operasi seperti biasa.

“Berdasarkan memo yang dikeluarkan oleh kilang, mereka telah memberitahu semua orang dan pelanggan mereka untuk berehat dua hari kerana pertumbuhan anak ayam yang perlahan.

“Kalau tanya saya, kita semua (penternak) menghadapi masalah yang sama. Cuaca panas dan kemarau teruk. Keadaan itu menyebabkan ayam kurang makan, tidak berselera, cepat letih dan banyak minum air.

“Sebab lain ialah kekurangan pekerja asing. Bila nak mohon pekerja asing sekarang, kena ada sijil penginapan. Penginapan dekat dengan ladang dan ini sudah menjadi cara hampir 20 hingga 30 tahun… di mana adakah CF (Certificate of Fitness)? Sebab itu bila kita mohon pekerja asing baharu tidak diluluskan,” katanya kepada Berita Harian.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi semalam berkata, kementeriannya telah menerima penjelasan berhubung penutupan itu.

Tindakan itu bagi membolehkan ayam dihasilkan mengikut saiz yang diperlukan untuk pasaran.

Menteri berkata, mereka dimaklumkan ketika ini berat ayam yang dikeluarkan ialah 1.1 kg dan mahu menaikkan berat kepada 1.8 kg bagi mengelakkan masalah apabila dijual di pasaran.

Ada juga yang mendakwa penutupan kilang ayam itu ada kaitan dengan kartel industri ayam yang merancang untuk menutup ladang hujung minggu ini, sebagai protes terhadap pembayaran subsidi harga ayam yang perlahan oleh kerajaan.

Ng menafikan penutupan syarikat ternakan ayam itu ada kaitan dengan isu subsidi.

Beliau berkata, walau apa pun yang berlaku, persatuan itu tidak menggalakkan syarikat menghentikan pengeluaran ayam.

“Kami tidak mogok. Kami sentiasa berbincang dengan kerajaan. Keadaan itu (penutupan kilang) adalah amalan biasa yang digunakan oleh pengurusan ladang untuk menyelesaikan isu ternakan atau buruh,” katanya.


Bilik stor HKL terbakar

KUALA LUMPUR, 2 Safar 1442H, Ahad – Stor menyimpan fail di tingkat empat Hospital Kuala Lumpur terbakar malam tadi, sehingga menyebabkan beberapa pesakit terpaksa dipindahkan ke kawasan lapang.

Komander Operasi Kanan PBK II Hamzah Mohd Isa berkata, pihaknya menerima panggilan kira-kira 11.07 malam dan bergegas ke tempat kejadian dengan sebuah jentera dari Balai Bomba dan Penyelamat Titiwangsa, serta pasukan forensik dengan kekuatan lapan anggota.

“Setibanya jentera di lokasi kejadian, didapati kebakaran melibatkan stor yang menyimpan fail berkeluasan 8×12 kaki persegi.

“Kemusnahan dianggarkan 10 peratus namun tidak melibatkan mangsa,” katanya dalam kenyataan.

Menurutnya, kebakaran berjaya dikawal kira-kira 11.35 malam dan punca kejadian masih dalam siasatan.

Tinjauan Bernama di lokasi kejadian mendapati beberapa pesakit dipindahkan ke kawasan lapang bagi mengelakkan berlaku kejadian tidak diingini.

Sehingga jam 1.10 pagi ini, pesakit sudah kembali ke wad masing-masing, selepas pasukan Bomba dan Penyelamat selesai menjalankan siasatan di lokasi kejadian. – Bernama


Jemaah Barat masih ternanti-nanti harga pakej ibadah haji

RIYADH, 17 Syawal 1444H, Isnin – Jemaah haji Barat masih menunggu butiran mengenai pakej dan harga selepas Arab Saudi memperkenalkan sistem tempahan baharu untuk tahun kedua berturut-turut.

Awal tahun ini, Kementerian Haji dan Umrah mengumumkan rancangan untuk membenarkan umat Islam dari negara Barat menempah tempat mereka untuk haji melalui aplikasi baharu, Nusuk.

Secara tradisinya, tempat untuk ibadah haji ditempah melalui ejen pelancongan tempatan di negara asal jemaah.

Tetapi, di bawah sistem yang dikemas kini, agensi pelancongan tempatan akan menguruskan jemaah haji Barat tanpa jaminan mereka akan menyediakan pengalaman yang sama dengan jemaah haji lain.

Sejak itu, bakal jemaah haji digalakkan untuk mendaftarkan sendiri butiran pasport mereka di aplikasi Nusuk dan menunggu maklumat lanjut.

Namun, hanya beberapa minggu sebelum permulaan haji, jemaah yang berharap untuk melakukan perjalanan dari UK dan ejen pelancongan telah memberitahu Middle East Eye, mereka masih tidak menerima sebarang maklumat, termasuk harga pakej yang ditawarkan.

Pada hari Rabu, kumpulan Telegram yang dikendalikan oleh agensi Haji utama UK mengeluarkan notis berbentuk PDF dan Excel yang menunjukkan harga pakej untuk Haji tahun ini.

Tetapi harga pakej tidak disiarkan di laman web Nusuk, dengan mesej ralat muncul pada tab pakej pada petang Rabu.

Pada pagi Khamis, mesej pada halaman itu berkata: “Pakej akan muncul secara beransur-ansur untuk negara yang termasuk dalam inisiatif itu, dan anda akan menerima e-mel apabila pakej untuk negara anda tersedia.”

Harga pakej yang diterangkan pada kumpulan Telegram berbeza-beza dalam tempoh berada di tanah suci, termasuk penerbangan, penginapan hotel di Makkah dan Madinah, makan, pengangkutan dan lawatan ke tempat suci yang lain.

Seorang lelaki warga Britain berkata, dia telah mendaftar di Nusuk untuk melaksanakan ibadah haji bersama ibu bapanya yang sudah tua.

Namun katanya, dia kini berdebar-debar menunggu untuk mendengar mengenai harga pakej yang ditawarkan. – Agensi


Isu air mentah: Kedah, Pulau Pinang perlu segera cari kesepakatan

KUALA LUMPUR,  15 Syaaban 1442H,  Isnin – Kerajaan Negeri Kedah dan Pulau Pinang digesa segera mencari kesepakatan dalam isu tuntutan bayaran sumber air mentah yang berlarutan sejak 2010, demi kepentingan rakyat di kedua-dua negeri, dengan kerajaan pusat berperanan sebagai orang tengah penyelesaian isu tersebut.

Kerajaan Negeri Kedah sebelum ini, mengemukakan tuntutan bertulis kepada Pulau Pinang untuk mengenakan caj air mentah sebanyak RM50 juta setahun, berikutan Perbadanan Bekalan Air Pulau Pinang (PBAPP) mendapat bekalan air dari Sungai Ulu Muda yang berpunca dari Kedah. Kerajaan Pulau Pinang pula dilihat tidak mahu melayan tuntutan itu.

Isu tersebut dilihat agak kompleks dengan kedua-dua pihak mempunyai pandangan masing-masing, namun situasi menang-menang boleh dicapai sekiranya kebajikan rakyat menjadi keutamaan.

Bagi Setiausaha Persatuan Pengguna Kedah (CAKE) Mohd Yusrizal Yusoff, beliau sangat berharap Kerajaan Persekutuan campur tangan dalam isu itu, bagi mencapai kata putus yang memberikan manfaat kepada kedua-dua belah pihak.

“Sebagai wakil kepada pengguna negeri ini (Kedah), kami mengharapkan kedua-dua kerajaan negeri dapat mencapai kesepakatan kerana dalam soal ini kami di CAKE, tidak boleh bercakap untuk manfaat pengguna di Kedah sahaja,” katanya kepada Bernama.

Mohd Yusrizal berkata, ada kewajaran bagi Kedah untuk menuntut bayaran itu, kerana kawasan tadahan air Ulu Muda berada di dalam Kedah dan dijaga dengan baik sehingga bekalan air dapat dinikmati Pulau Pinang menerusi Sungai Muda.

Namun, katanya, ada sesetengah kawasan di Kedah penduduknya tidak mendapat bekalan air yang baik, kemungkinan disebabkan kemudahan infrastruktur berkaitan bekalan air yang tidak memuaskan.

“Sekiranya Kerajaan Negeri Kedah berjaya mendapatkan bayaran air mentah daripada Pulau Pinang, ia mungkin boleh digunakan untuk membaik pulih infrastruktur bekalan air untuk kepentingan rakyat di negeri ini (Kedah),” katanya.

Sebuah pertubuhan bukan kerajaan (NGO) Water Watch Penang (WWP), turut mencadangkan campur tangan kerajaan pusat demi kepentingan rakyat di dua negeri tersebut, dan bukan dengan melakukan tindakan dengan cara konfrontasi yang tidak menyelesaikan masalah tersebut.

Presidennya Prof Dr Chan Ngai Weng berpendapat, masalah air antara Kedah dan Pulau Pinang ini harus diselesaikan di peringkat Kementerian Alam Sekitar dan Air (KASA) atau Suruhanjaya Perkhidmatan Air Negara (SPAN).

“Satu lagi langkah penyelesaian ialah, dengan pembentukan Majlis Lembangan Sungai Muda bagi meredakan isu tersebut. Sebenarnya Menteri Besar Kedah (Muhammad Sanusi Md Nor) dan Ketua Menteri Pulau Pinang (Chow Kon Yeow), perlu duduk berbincang bersama-sama dan bukannya mengeluarkan kenyataan melalui media. Tidak ada masalah yang tidak dapat diselesaikan,” katanya.

Baru-baru ini, Muhammad Sanusi mengumumkan bahawa Kedah berhasrat membina 14 tangki air sepanjang Sungai Muda, untuk menjimatkan air bagi pengairan padi dan memastikan bekalan air mencukupi sepanjang musim kemarau.

Ekoran itu, Chow memaklumkan Kerajaan Negeri Pulau Pinang akan mengambil tindakan undang-undang ke atas Kerajaan Negeri Kedah sekiranya melaksanakan projek itu, yang boleh mengancam bekalan air di Pulau Pinang.

Sementara itu, Chan berkata, cadangan kerajaan negeri Kedah untuk membina 14 tangki air di sepanjang Sungai Muda, adalah membahayakan ekonomi serta mata pencarian penduduk Pulau Pinang.

Katanya, walaupun rancangan kerajaan negeri Kedah dapat menjamin keselamatan air kepada penduduk Kedah dan petani di sana, namun tidak dapat dinafikan bahawa tindakan tersebut akan mengurangkan bekalan air ke Pulau Pinang secara drastik.

“Ini kerana kuantiti dan kualiti air yang mengalir ke Pulau Pinang di Sungai Muda akan berkurangan dengan ketara. WWP melihat pertikaian membabitkan isu air antara Kerajaan Negeri Kedah dan Pulau Pinang ketika ini semakin tegang dan bahaya,” katanya.

Sementara itu, Muhammad Sanusi yang dihubungi pemberita tidak menafikan hak Pulau Pinang mendapatkan bekalan air daripada Sungai Muda, namun mahu kerajaan negeri itu membuat bayaran kepada Kedah, agar Sungai Muda dapat terus dipelihara.

“Itulah kepentingan untuk mereka membayar harga air mentah kepada Kedah, supaya kita dapat membuat pertimbangan-pertimbangan untuk kepentingan mereka, yang turut membayar bagi aliran air dari Ulu Muda ke Sungai Muda,” katanya.

Katanya, pihaknya tidak akan berhenti menyuarakan tuntutan itu kepada Pulau Pinang, yang menurutnya mengekstrak sebahagian besar air daripada Sungai Muda walaupun kawasan tadahan air dipelihara oleh Kedah.

Menurutnya, bekalan air Sungai Muda sepatutnya dinikmati lebih oleh Kedah bukan hanya untuk kegunaan domestik, tetapi dalam sektor pertanian terutama tanaman padi yang mana Kedah mengeluarkan 43 peratus bekalan beras negara. -Bernama


5 maut bangunan di Jordan runtuh

AMMAN, 17 Safar 1444H, Rabu – Sekurang-kurangnya lima orang terbunuh dan tujuh yang lain cedera selepas sebuah bangunan di ibu negara Jordan runtuh pada Selasa.

Direktorat Keselamatan Awam negara itu mengesahkan mangsa yang terkorban dalam insiden berlaku di kawasan kejiranan Jabal al-Weibdeh di Amman.

Pasukan penyelamat dan pihak berkuasa pertahanan awam masih berusaha untuk memeriksa sama ada terdapat mangsa yang terperangkap di bawah runtuhan.

Menurut Agensi Anadolu, Perdana Menteri Jordan, Bisher Khasawneh tiba di lokasi dan mengarahkan siasatan dibuat bagi mengenal pasti punca runtuhan berlaku.

Media tempatan yang dikendali kerajaan berkata, pihak pendakwa raya telah melancarkan siasatan ke atas insiden itu.-  Agensi


PAS yakin DAP hilang wang deposit jika bertanding di Kelantan

Oleh Fazleen Safina

BANGI, 29 Syaaban 1442H, Ahad – DAP dan sekutunya akan kehilangan wang deposit sekiranya parti itu benar-benar mahu bertanding di Kelantan pada pilihan raya umum akan datang.

Setiausaha Badan Perhubungan PAS Kelantan, Datuk Che Abdullah Mat Nawi berkata, hal ini kerana rakyat telah melihat rekod buruk dalam tempoh 22 bulan pentadbiran kerajaan terdahulu, yang turut dikuasai oleh DAP.

“…khususnya bagi kepentingan orang-orang Melayu dan Islam,” katanya seperti dihubungi Ismaweb.net, hari ini.

Terdahulu, DAP bercadang meletakkan calon untuk bertanding di Kelantan pada Pilihan Raya Umum ke-15 (PRU15).

Bendahari Kebangsaan DAP, Fong Kui Lun berkata, pertimbangan itu dibuat susulan kejayaan parti mengadakan konvensyen negeri buat julung kalinya.

“Dalam PRU15, kita rasa akan bertanding di Kelantan. DAP pusat akan berbincang dengan wakil negeri, kita akan letakkan calon tempatan tidak kira Melayu, Cina atau India, yang penting memiliki integriti,” katanya.

Mengulas lanjut, Che Abdullah yang juga Ahli Parlimen Tumpat tidak menolak kemungkinan DAP akan bertanding di Kelantan memandangkan sekutunya, Parti Amanah Negara (Amanah) telah membantu parti itu menubuhkan beberapa cawangan DAP di Kelantan.

Beliau berkata, bantuan kepada DAP itu termasuk mengadakan Konvensyen Biasa DAP buat julung kalinya di negeri itu pada Jumaat lalu.

“Sebagai negara demokrasi, tiada siapa boleh menghalang DAP untuk bertanding di Kelantan, cuma rakyat yang boleh menghalang DAP dan sekutunya dari mencapai kemenangan dalam pilihan raya, sekali gus menolak mereka dari melibatkan pengaruh di negeri serambi Makkah ini,” katanya.

Bagaimanapun, Che Abdullah berkata, pihaknya yakin rakyat Kelantan yang dikomposisi oleh lebih 94 peratus bangsa Melayu dan beragama Islam tidak akan membenarkan DAP bertapak di Kelantan.

Malah, katanya, rakyat juga akan menolak DAP berserta kuncu-kuncunya dalam pilihan raya akan datang.

“Bahkan, saya juga yakin orang-orang bukan Melayu bukan Islam yang inginkan pengekalan keharmonian yang telah dinikmati mereka sejak beberapa lama di negeri Kelantan juga tidak akan memberi ruang kepada DAP untuk melebarkankan pengaruhnya di sini,” katanya.


Lebih 6 juta menganggur di Iraq

BAGHDAD, 11 Rabiulawal 1444H, Sabtu – Persekutuan Am Kesatuan Sekerja (GFTU) di Iraq bimbang dengan isu pengangguran yang semakin meruncing apabila jumlah penganggur terus meningkat tanpa sebarang penyelesaian.

Dilaporkan, enam juta individu negara itu tidak mempunyai pekerjaan – di tengah-tengah desakan supaya kerajaan dan pihak berkuasa bertanggungjawab terhadap isu berkenaan.

Isu pengangguran di Iraq adalah salah satu fail paling menonjol yang menyaksikan peningkatan, terutamanya dalam beberapa tahun kebelakangan ini.

Kebanyakan penganggur adalah graduan universiti yang memegang ijazah pendidikan tinggi.

Walaupun kerajaan berjanji untuk mencari penyelesaian kepada isu itu, termasuk menyediakan peluang pekerjaan dan pelantikan kerajaan untuk mengurangkan kadar pengangguran, ia bagaimanapun tidak berhasil.

Menurut Pengerusi GFTU, Sattar Danbous Barrak, terdapat enam juta orang menganggur di Iraq namun isu itu tiada sebarang penyelesaian daripada kerajaan,

Beliau dalam satu kenyataan menyifatkan krisis pengangguran di negara itu semakin teruk.

“Terdapat juga enam juta pekerja di Iraq, termasuk 650,000 berdaftar di Jabatan Keselamatan Sosial dengan gaji minimum untuk seorang pekerja hanya 350,000 dinar (AS$237.60).

“Tiada pindaan telah dibuat kepada undang-undang Keselamatan Sosial dalam tempoh 51 tahun, manakala hanya 10 peratus daripada sektor swasta diaktifkan dan didaftarkan dalam jaminan jabatan,” katanya.

Barrak turut mendakwa, buruh asing memasuki Iraq tanpa pengetahuan Kementerian Buruh, dan mengikut statistik bilangan pekerja asing di negara itu adalah lebih sejuta orang.-  Agensi


GPS gesa henti politiking, akur titah Agong

KUCHING, 15 Syawal 1444H, Sabtu – Gabungan Parti Sarawak (GPS) menyatakan pendirian berpegang kepada prinsip akur hasrat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi mewujudkan kerajaan stabil dan memulihkan ekonomi negara.

Ketua Whip GPS, Datuk Seri Fadillah Yusof berkata, fokus perlu diberikan kepada rakyat dalam usaha memulihkan ekonomi berbanding isu berkaitan politik.

“… sebab itu kita akur hasrat Yang di-Pertuan Agong untuk mewujudkan kerajaan perpaduan, dan fokus mewujudkan kerajaan yang stabil supaya dapat memulihkan ekonomi negara kita, itu yang kritikal di peringkat kita GPS.

“Rakyat sekarang harapkan semua parti politik tumpu kebajikan rakyat, kemaslahatan negara kita, justeru fokus kita memberi tumpuan kepada pemulihan ekonomi negara kita sahaja buat masa ini,” katanya.

Fadilah menegaskan, perkara membabitkan politik di peringkat pembangkang ataupun kerajaan perlu ditepikan buat ketika ini bagi mewujudkan negara yang stabil.

Ini akan membantu meningkatkan keyakinan pelabur asing ke dalam negara, katanya.

“Kita perlu terus menjadi sebuah negara yang bukan sahaja bersatu padu tetapi sebuah negara yang dihormati oleh negara luar, barulah nanti kita dapat menjemput dan menarik pelabur ke negara kita.

“Itulah fokus GPS, kita dan tidak akan berpolitik lagi kerana sekarang ini ialah masa untuk kita membangunkan negara kita,” katanya.


Jangkitan cacar monyet meningkat 3 kali ganda di Eropah

MOSCOW, 2 Zulhijjah 1443H, Sabtu – Bilangan kes cacar monyet di Eropah meningkat tiga kali ganda dalam tempoh dua minggu lalu, melepasi 4,500 kes.

Dilaporkan, kebanyakan kes dikesan dalam kalangan mereka berumur 21 hingga 40 tahun, lapor Sputnik.

“Wilayah Eropah mewakili hampir 90 peratus daripada semua kes yang disahkan di makmal dan di peringkat global sejak pertengahan Mei.

“Terdapat enam negara dan kawasan baharu – menjadikan jumlah keseluruhan kepada 31 – telah melaporkan kes cacar monyet,” kata Pengarah Serantau Pertubuhan Kesihatan Sedunia (WHO) untuk Eropah Hans Kluge dalam satu kenyataan pada Jumaat.

Beliau berkata majoriti jangkitan dikesan melibatkan mereka berumur  21 hingga 40 tahun, dengan 99 peratus daripadanya lelaki, kebanyakannya pernah melakukan hubungan homoseksual.

Setakat ini, WHO belum menerima sebarang data mengenai kematian akibat jangkitan itu. – Bernama


Askar Israel belasah aktivis antarabangsa

HEBRON, 23 Zulkaedah 1443H, Khamis – Tentera negara pengganas Israel membelasah beberapa aktivis perpaduan antarabangsa di Masafer Yatta di selatan bukit Hebron.

Penyelaras Jawatankuasa Perlindungan dan Ketabahan di Masafer Yatta, Fuad al-Amour berkata, askar lengkap bersenjata menyerang sebilangan aktivis antarabangsa secara kejam yang membantah latihan tentera berhampiran dan di al-Markez serta menahan dua lagi untuk tempoh yang lama.

Tentera Israel menjalankan latihan di al-Markez untuk hari kedua berturut-turut.

Al-Amour berkata, tentera membina ‘mock-up’ sebagai sasaran antara kediaman sementara penduduk dusun dan telah menjalankan latihan dengan senjata berat, menimbulkan rasa panik dalam kalangan penduduk.

Pasukan rejim juga mengerahkan pusat pemeriksaan tentera di sekitar dusun di kawasan itu, sebagai persediaan untuk latihan ketenteraan, dan kemungkinan membuka jalan untuk penyingkiran penduduk Palestin.

Baru-baru ini, mahkamah tertinggi Israel memberi ‘lampu hijau’ kepada tentera untuk mengusir secara paksa kira-kira 1,300 rakyat Palestin yang tinggal di 12 kampung atau dusun yang membentuk kawasan Masafer Yatta.

Terletak di Kawasan C Tebing Barat – di bawah kawalan penuh pentadbiran dan ketenteraan Israel – kawasan itu telah mengalami pelanggaran berulang oleh peneroka dan tentera yang menyasarkan sumber kehidupan utama mereka iaitu ternakan.

Pelanggaran Israel terhadap kawasan itu termasuk merobohkan kandang haiwan, rumah dan struktur kediaman.

Pengeluaran permit pembinaan oleh Israel kepada penduduk tempatan Palestin di kawasan itu tidak wujud. – Agensi


Qatar, UAE buka semula kedutaan selepas krisis diplomatik tamat

DOHA, 28 Ramadan 1444H, Rabu – Qatar dan Emiriah Arab Bersatu (UAE) sedang berusaha untuk membuka semula kedutaannya – setelah lebih dua tahun ditutup – sejak krisis diplomatik pada 2017.

Langkah itu dibuat sejak UAE, Arab Saudi, Bahrain dan Mesir menarik balik sekatan ke atas Qatar, sekali gus menamatkan konflik yang berlarutan selama lebih tiga tahun.

Jurucakap Kementerian Luar Qatar, Majid al-Ansari dalam taklimat akhbar di Doha pada Selasa berkata, kedua-dua pihak menyasarkan untuk segera mencapai ‘tahap kerjasama tertinggi.’

“Mengenai pembukaan kedutaan antara kedua-dua negara, saya fikir ia akan diadakan dalam beberapa minggu akan datang.

“Jawatankuasa teknikal kini melakukan kerja mereka dalam konteks ini, dan dijangkakan akan ada lawatan pertukaran untuk mempertimbang prosedur yang kami perlukan untuk membuka semula kedutaan,” katanya.

Pejabat Media Antarabangsa Qatar juga berkata, usaha sedang dijalankan antara pasukannya dan UAE untuk membuka semula kedutaan masing-masing secepat mungkin.

Katanya, tarikh tepat pembukaan kedutaan itu akan diumumkan selepas proses berkenaan dimuktamad.

Perjanjian untuk menamatkan sekatan politik dan ekonomi selama tiga setengah tahun terhadap Qatar oleh Arab Saudi, Mesir, UAE dan Bahrain berlaku pada Januari 2021.

Minggu lalu, Qatar dan Bahrain mencapai persetujuan untuk memulihkan hubungan diplomatik mereka, berikutan pertelingkahan yang berpanjangan antara kedua-dua negara Teluk Parsi itu.

Kementerian luar negara kedua-dua negara mengumumkan keputusan itu dalam kenyataan berasingan pada hari Rabu, berikutan pertemuan antara delegasi mereka di ibu pejabat Majlis Kerjasama Teluk Parsi (GCC) di Riyadh, Arab Saudi.

Semua negara yang mengenakan sekatan kembali memulihkan hubungan perdagangan dan perjalanan dengan Qatar pada awal 2021 namun pada masa itu, UAE menyatakan bahawa menyambung semula hubungan diplomatik akan mengambil masa lebih lama.

Hubungan antara Qatar dan UAE telah bertambah baik sejak Februari tahun lalu, apabila Emir Qatar Sheikh Tamim bin Hamad Al Thani, bertemu dengan pemerintah UAE, Sheikh Mohammed bin Zayed Al Nahyan di luar acara di Beijing buat kali pertama sejak sekatan tamat. – Agensi


Peneroka haram Yahudi anjur tarian provokatif di pekarangan al-Aqsa

BAITULMAQDIS, 12 Jamadilakhir 1444H, Khamis – Ketegangan memuncak di Baitulmaqdis yang diduduki pada petang Selasa selepas sekumpulan peneroka haram Yahudi menganjurkan tarian provokatif dan melakukan ritual Talmud di Kota Lama dan berhampiran Masjid al-Aqsa, lapor Pusat Maklumat Palestin.

Mengeruhkan lagi keadaan, sebilangan besar pasukan polis Israel dikerahkan di lorong-lorong Kota Lama bagi melindungi perarakan peneroka.

Selain itu, pihak berkuasa Israel juga menyerang penduduk Palestin berhampiran Bab Hatta yang membawa kepada tercetusnya pergaduhan.

Sekurang-kurangnya seorang lelaki telah ditahan ketika konfrontasi.

Tentera Israel juga menyerbu kejiranan Wadi Al-Rababa di Silwan dan menahan dua beradik, manakala satu pertiga penduduk di sana ditangkap di bandar Al-Ram.

Pada masa sama, aktivis Baitulmaqdis, Raeda Saeed tidak dibenarkan masuk ke Kota Lama selama 15 hari dan Masjid al-Aqsa selama enam bulan. – Agensi


Menteri, timbalan menteri UMNO perlu letak jawatan segera

BANGI, 14 Syaaban 1442H, Ahad – Pengerusi Lembaga Penasihat parti, Tengku Razaleigh Hamzah meminta pemimpin UMNO yang memegang jawatan menteri dan timbalan menteri di bawah kerajaan Perikatan Nasional (PN) meletakkan jawatan segera.

Selain itu, pengerusi syarikat berkaitan kerajaan (GLC) lantikan PN juga perlu melepaskan jawatan mereka.

Tengku Razaleigh menjelaskan, tindakan itu selari dengan cadangan daripada UMNO Bahagian yang mengadakan mesyuarat perwakilan untuk memutuskan kerjasama dalam PN.

“Cadangan daripada bahagian yang telah mengadakan mesyuarat perwakilan menegaskan sekali lagi apa yang telah diputuskan Majlis Kerja Tertinggi (MKT).

“MKT memutuskan bahawa kita akan putus kerjasama dengan Parti Pribumi Bersatu Malaysia (Bersatu).

“Ia juga bererti semua ahli UMNO yang jadi menteri, timbalan menteri dan yang pegang jawatan dalam GLC mesti tarik diri mulai hari ini,” katanya seperti dilapor media tempatan, hari ini.

Ditanya sama ada ahli PAS dalam kerajaan PN turut perlu menarik diri daripada parti itu, beliau berkata, jika PAS bersama UMNO maka mereka harus berbuat demikian.

“Terpulang kepada PAS, jika mereka bersikap bersama dalam Muafakat Nasional jadi mesti asingkan diri daripada PN,” katanya.


Pemilik premis di Kelantan ditahan sembunyi minyak masak subsidi

KOTA BHARU, 22 Zulhijjah 1443H, Jumaat – Kementerian Perdagangan Dalam Negeri dan Hal Ehwal Pengguna (KPDNHEP) Kelantan menahan pemilik sebuah premis di Pasir Tumboh selepas dipercayai menyembunyikan minyak masak bersubsidi.

Hasil serbuan mendapati sebanyak 71 kotak yang mengandungi 1,207 peket minyak masak bersubsidi disembunyikan daripada dijual kepada pelanggan.

Perbuatan tidak bertanggungjawab itu terbongkar selepas dua pegawai KPDNHEP menyamar untuk membeli minyak masak peket, namun premis yang dilesenkan untuk menjual minyak masak subsidi itu enggan menjualnya.

Ketua Pegawai Penguat Kuasa KPDNHEP Kelantan, Aswadi Jaafar berkata, susulan daripada penyamaran itu, pihaknya bersama Batalion 7 Pasukan Gerakan Am dan Pasukan Polis Marin Wilayah Tiga Tok Bali terus menjalankan serbuan di premis itu pada jam 12.45 tengah hari.

Beliau berkata, pemeriksaan telah menemui sebanyak 1,207 peket minyak masak yang dianggarkan bernilai RM3,017.50 dipercayai disembunyikan oleh pemilik premis itu.

“Pemilik premis yang berusia 46 tahun itu juga gagal mengemukakan segala dokumen barang tersebut termasuk punca bekalan diperoleh, resit belian dan maklumat mengenai minyak masak peket.

“Lelaki itu juga mengaku kesemua minyak masak peket itu telah berada di premisnya sejak tiga hari lalu,” katanya dalam satu kenyataan, hari ini.

Daripada serbuan ini, pemilik premis akan disiasat dengan disyaki iaitu menyorok barang kawalan atau memusnahkannya, enggan menjual barang kawalan dan gagal menyelenggara buku stok dan disiasat mengikut Seksyen 15 Akta Kawalan Bekalan 1961, Seksyen 16(1)(b) Akta Kawalan Bekalan 1961 dan Peraturan 13 Peraturan Kawalan Bekalan 1974.

“Pengguna boleh menyalurkan sebarang aduan sekiranya mengesyaki sebarang aktiviti yang mencurigakan dan tindakan tegas ke atas mana-mana individu atau peniaga yang melanggar undang-undang akan dikenakan serta dipertuduhkan di mahkamah.

“Kerjasama antara agensi penguatkuasaan dalam membanteras ketirisan barang kawalan sentiasa dijalankan dari masa ke semasa bagi memastikan barang kawalan mencukupi dalam pasaran dan dinikmati pengguna,” katanya.

KPDNHEP menegaskan, akan bertindak tegas serta tidak akan berkompromi dalam menguatkuasakan undang-undang untuk membanteras sindiket penyelewengan subsidi barang kawalan.

Tegasnya, ia demi kepentingan rakyat dan orang awam diingatkan untuk menyalurkan maklumat atau sebarang pertanyaan di saluran rasmi.


Pesara badan berkanun rugi RM1.84 juta diperdaya Macau Scam

BALIK PULAU, 16 Zulhijjah 1441H, Khamis – Seorang pesara badan berkanun kerugian RM1.84 juta, selepas ditipu sindiket Macau Scam yang mendakwa warga emas berkenaan terbabit dalam pengubahan wang haram, di sini baru-baru ini.

Ketua Polis Daerah Barat Daya Supt A.A Anbalagan berkata, mengikut laporan, wanita berusia 76 tahun itu pada 5 Jun, menerima panggilan daripada lelaki bernama Adam Wong, dari perkhidmatan pelanggan di Pos Laju Kuala Lumpur, memaklumkan terdapat bungkusan mengandungi kad pengenalan dan lapan kad debit bank yang dihantar wanita berkenaan, ke Kota Kinabalu, Sabah.

“Bagaimanapun mangsa menafikannya dan lelaki itu telah menasihati mangsa untuk membuat laporan polis di Ibu Pejabat Polis Kontinjen (IPK) Sabah, dan berjanji untuk membantu mangsa.

“Mangsa kemudiannya menerima panggilan daripada tiga lelaki yang mengaku sebagai pegawai polis dan mendakwa selepas pemeriksaan mendapati, wanita tersebut terlibat dengan kes jenayah pengubahan wang haram bernilai RM1.48 juta,” katanya dalam kenyataan hari ini.

Beliau berkata, pegawai polis itu turut memaklumkan mangsa mempunyai akaun bank atas namanya di Kota Kinabalu, dan meminta wanita tersebut melaporkan pergerakannya kepada mereka setiap dua jam, kononnya untuk pemerhatian serta pemantauan pihak polis.

Anbalagan berkata, mangsa yang takut, hanya menurut arahan suspek termasuk memindahkan wang simpanannya dari Tabung Haji dan Amanah Saham Bumiputera (ASB), serta wang pusaka arwah ibunya, ke dalam beberapa akaun yang diberikan suspek.

“Sejak 23 Jun lalu mangsa memasukkan cek ke dalam akaun sebuah syarikat Enterprise berjumlah RM790,000 diikuti dua cek pada 29 Jun bernilai RM300,000 kepada syarikat pembinaan dan dua keping cek lagi berjumlah RM650,000, kononnya untuk siasatan oleh polis serta Bank Negara Malaysia,” katanya.

Anbalagan berkata, lelaki mengaku pegawai polis berpangkat ASP itu juga meminta mangsa membayar wang bon sebanyak RM1 juta sebagai wang jaminan, bagi mengelakkan ditahan dan reman bagi siasatan kes pengubahan wang haram.

Katanya, mangsa kemudiannya memasukkan dua keping cek hasil jualan barangan kemas dan pinjaman daripada adik beradiknya masing-masing berjumlah RM200,000 kepada sebuah syarikat pada 13 dan 22 Julai, sebelum pihak terbabit meminta jumlah selebihnya bagi mencukupkan bayaran bon RM1juta.

“Mangsa yang buntu kerana sudah tiada wang, meminta pertolongan anaknya di Kuala Lumpur dan anaknya hairan kerana tahu ibunya mempunyai duit, sebelum wanita tersebut menceritakan apa yang terjadi. Mereka kemudiannya membuat laporan polis dua hari lepas (Selasa) selepas sedar telah ditipu,” katanya.

Katanya lagi,  siasatan lanjut masih dijalankan termasuk mengesan sindiket itu serta pemilik-pemilik akaun digunakan untuk memindahkan wang berkenaan dan kes tersebut disiasat menurut Seksyen 420 Kanun Keseksaan. -Bernama


Waspada EURO 2020 jadi faktor kes COVID-19 di Eropah meningkat

GENEVA, 21 Zulkaedah 1442H, Jumaat – Penurunan selama 10 minggu kes COVID-19 di Eropah berakhir minggu lalu susulan peningkatan 10 peratus jangkitan baharu, sekali gus mendorong Pertubuhan Kesihatan Sedunia (WHO) serantau mendesak rakyat berwaspada ketika kejohanan bola sepak EURO 2020.

Pengarah WHO di Eropah, Hans Kluge berkata, jumlah kes baharu meningkat sebanyak 10 peratus sejak minggu lalu, ekoran peningkatan aktiviti sosial, perjalanan dan kelonggaran sekatan.

“Ini terjadi dalam konteks situasi sekarang, terhadap kebimbangan varian baharu – Delta – dengan usaha luar biasa oleh negara-negara anggota,” katanya.

Kluge berkata, kebimbangan terhadap varian Delta mengatasi varian lain kerana sangat cepat merebak seperti dibuktikan dalam peningkatan kes aktif dirawat di hospital serta kematian.

Dia memberi amaran bahawa WHO Eropah akan menjadi ‘Delta dominan’ pada bulan Ogos, namun rantau itu tidak diberi vaksin sepenuhnya kerana 63 peratus masih menunggu menerima dos pertama mereka.

Rantau Eropah kebanyakannya akan bebas sebarang sekatan pada bulan Ogos dengan meningkatkan perjalanan serta perjumpaan sosial.

Sekiranya penduduk wilayah itu mahu melakukan perjumpaan sosial dan perjalanan, Kluge mengingatkan mereka untuk menilai risiko serta mengekalkan langkah pencegahan melalui pemakaian pelitup muka atau mengelak berada di tempat sesak.

“Ambil segera suntikan vaksin, jangan berfikir lagi. Ambil untuk diri sendiri dan orang lain. Suntikan vaksin perlu diberikan terutama kepada golongan rentan,” katanya. – Agensi


Peminjam Ah Long dipaksa bakar, simbah cat kereta penghutang lain

GEORGE TOWN, 17 Syawal 1444H, Isnin – Polis menahan dua lelaki dan dua wanita bagi membantu siasatan berhubung tiga kes kereta dibakar dan disimbah cat sehingga menyebabkan kerugian lebih RM40,000 dalam kejadian di Pulau Pinang, 30 April lepas.

Dua lelaki itu merupakan penghutang kepada pemberi pinjaman wang (Ah Long) dari Singapura yang dipaksa untuk melakukan jenayah terbabit kerana mereka gagal melangsaikan hutang iaitu RM1,000 hingga RM2,000.

Ketua Polis Pulau Pinang Datuk Mohd Shuhaily Mohd Zain berkata mereka termasuk sepasang kekasih yang kesemuanya berumur 22 hingga 33 tahun itu ditahan di beberapa lokasi di sekitar Ipoh, Perak pada 4 Mei dan 6 Mei hasil risikan serta maklumat berhubung kejadian itu.

“Kami pada mulanya menerima laporan polis daripada seorang wanita berusia 40 tahun yang memaklumkan kereta Perodua Kelisa milik anaknya telah dibakar dan disimbah cat dalam kejadian 4.30 pagi, 30 April lepas di Bukit Tengah, dekat sini.

“Polis kemudiannya turut menerima dua lagi laporan membabitkan kejadian sama iaitu masing-masing di Bukit Minyak, dekat sini dan Air Itam, di sini melibatkan Perodua Alza dan Myvi juga hari yang sama antara 4.30 pagi hingga 7 pagi,” katanya pada sidang akhbar di sini hari ini.

Mohd Shuhaily berkata semakan kamera litar tertutup (CCTV) mendapati suspek yang terlibat dalam kejadian itu menggunakan kereta Toyota Yaris berwarna merah dan hasil risikan Jabatan Siasatan Jenayah Komersial (JSJK) Pulau Pinang berjaya mengesan sepasang kekasih sedang tidur di dalam kereta itu di tepi Jalan Kuala Kangsar, Ipoh pada 12.05 tengah malam, 4 Mei lepas.

Katanya, pemeriksaan di dalam kereta itu polis menemukan pemetik api, pen, kunci rumah dan beberapa keping resit bukti pembelian petrol di stesen minyak serta berdasarkan maklumat daripada mereka, polis kemudiannya menahan seorang lelaki di sebuah rumah di Taman Pakatan Jaya, Ulu Kinta pada 6.10 pagi hari sama.

“Polis seterusnya menahan seorang lagi wanita berusia 33 tahun di sebuah rumah di Kampung Simee, Ipoh pada 1.15 tengah hari, 6 Mei dan siasatan mendapati dua lelaki ialah penghutang Ah Long dari negara jiran yang gagal untuk melangsaikan hutang mereka.

“Mereka yang sebelum ini merupakan peniaga dijanjikan pengurangan hutang tertunggak sekiranya melakukan ugutan dengan menyimbah cat dan bakar kereta milik penghutang lain, malah turut diberi upah sebanyak RM700 melalui kaedah tambah nilai Touch N Go E-Wallet,” katanya.

Beliau berkata siasatan juga mendapati, wanita yang membuat laporan pertama bagi kes itu turut berhutang dengan Ah Long dari negara jiran menyebabkan kereta anaknya telah dibakar, malah mangsa juga bekerja di sana dan dua lagi mangsa turut berhutang dengan Ah Long yang sama iaitu antara RM1,000 hingga RM2,000.

Menurut Mohd Shuhaily, empat suspek yang ditahan itu dipercayai menjalankan kegiatan jenayah itu sejak Mac lepas dan melakukan ugutan dengan membakar serta menyimbah cat pada kenderaan pemilik yang gagal membayar hutang yang tinggal di kawasan utara iaitu Perak, Kedah dan Pulau Pinang.

“Dua lelaki itu mengaku menerima arahan terus daripada seorang ejen Ah Long dari Singapura untuk melakukan perbuatan khianat dengan api ke atas rumah dan kereta peminjam, malah kedua-dua suspek itu juga mempunyai tiga dan enam rekod lampau berkaitan jenayah,” katanya.

Beliau berkata teman wanita suspek pertama pula berperanan menyemak alamat penghutang dalam laman sesawang Google Maps sementara seorang lagi wanita bertindak menguruskan hal sewa kereta dan mendapatkan peralatan cat untuk tujuan khianat.

Katanya, lelaki dan pasangan kekasih itu direman selama tujuh hari manakala seorang lagi wanita direman empat hari dengan kesemua mereka disiasat mengikut Seksyen 5(2) Akta Pemberi Pinjam Wang (APPW) 1951 serta Seksyen 435 Kanun Keseksaan. -Bernama


MCMC sekat laman web Sugarbook?

BANGI, 3 Rejab 1442H, Isnin – Laman web Sugarbook yang menimbulkan kontroversi baru-baru ini dipercayai sudah disekat oleh Suruhanjaya Komunikasi dan Multimedia Malaysia (MCMC).

Berdasarkan tinjauan Ismaweb.net hari ini mendapati, laman web yang mendapat kritikan hebat ramai pihak itu tidak lagi boleh diakses.

“Akses kepada laman sesawang ini dihalang di bawah Seksyen 263 (2) Akta Komunikasi dan Multimedia 1988 kerana melanggar undang-undang Malaysia di bawah:

“Akta Komunikasi dan Multimedia 1988. Melanggar peruntukan Seksyen 233 Akta Komunikasi dan Multimedia 1988,” antara makluman yang tertera dalam laman web yang sudah disekat itu.

Terdahulu, Menteri Pengajian Tinggi, Datuk Noraini Ahmad mendedahkan, pihaknya sudah mengadakan perbincangan dengan MCMC berhubung isu yang menjejaskan nama baik universiti dan pelajar di negara ini.

“Kedua-dua pihak telah bersetuju beberapa tindakan yang boleh diambil bagi menangani isu ini.

“KPT dan SKMM juga sepakat untuk terus menjalinkan kerjasama pada masa akan datang dalam memberikan kesedaran dan kefahaman kepada pelajar berkenaan isu-isu sosial dan keselamatan siber,” katanya menerusi hantaran di Facebook, hari ini.

Baru-baru ini media melaporkan, Malaysia diletakkan berada pada kedudukan ketiga tertinggi di Asia selepas India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook, yang menyediakan platform untuk mencari perempuan simpanan atau lebih dikenali sebagai ‘sugar baby’.

Polis Diraja Malaysia (PDRM) mengesahkan menerima laporan dari sebuah institusi pengajian tinggi awam (IPTA), berhubung mahasiswa di Lembah Klang didakwa menggunakan aplikasi tidak bermoral untuk mencari ‘sugar daddy’.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, kertas siasatan telah dibuka berkenaan kes itu.

Kes disiasat mengikut Seksyen 505 (b) Kanun Keseksaan, Seksyen 233 Akta Komunikasi dan Multimedia 1998 dan Seksyen 372 Kanun Keseksaan.

Susulan itu, MCMC juga telah menjalankan siasatan berhubung dakwaan bahawa ramai wanita Malaysia terutama penuntut universiti menawarkan diri sebagai ‘sugar baby’.


Rejim Zionis lakukan pemindahan paksa penduduk Palestin

TEBING BARAT, 3 Rabiulawal 1445H, Selasa – Pertubuhan hak asasi manusia Israel B’Tselem mengesahkan rejim Zionis sedang melakukan pemindahan paksa rakyat Palestin di Tebing Barat yang diduduki.

Dalam satu kenyataan yang dikeluarkan pada hari Isnin, B’Tselem berkata, peraturan antarabangsa melarang pemindahan paksa penduduk di wilayah yang diduduki.

“Ini adalah dasar haram yang membabitkan Israel dalam jenayah perang pemindahan paksa,” katanya.

Organisasi itu berkata, penduduk Palestin menghadapi serangan berterusan oleh peneroka di Tebing Barat yang diduduki.

“Keganasan yang berterusan mendapat sokongan rejim Tel Aviv,” kata kumpulan itu.

Mengusir gembala dari ladang mereka, menyerang penduduk tempatan secara fizikal, menceroboh rumah mereka di tengah malam, membakar, menakut-nakutkan kawanan, merosakkan tanaman, mencuri harta benda, menyekat jalan raya dan memusnahkan tangki air – inilah yang dilakukan peneroka terhadap penduduk Palestin setiap hari.

“Tiada sesiapa yang melindungi mereka dan tiada pilihan lain, sekurang-kurangnya enam komuniti telah meninggalkan rumah mereka dalam tempoh dua tahun lalu.

“Berpuluh-puluh lagi berada dalam bahaya  dan dipindahkan pula secara paksa,” kata B’Tselem. – Agensi


8,120 guru baharu lapor diri 1 Mac

BANGI, 13 Rejab 1443H, Selasa – Seramai 8,120 guru baharu bagi pengambilan khas secara one-off berjaya dalam temu duga fasa 2 dan 3 akan mula melapor diri di sekolah masing-masing pada 1 Mac ini.

Menteri Pendidikan, Datuk Dr Radzi Jidin dalam satu kenyataan berkata, kesemua guru berkenaan boleh membuat semakan penempatan bermula semalam.

Beliau berkata, pengambilan khas guru secara one-off yang membabitkan keseluruhan 18,702 orang itu adalah bagi merungkai isu kekurangan guru yang telah lama berlarutan.

“Kepada calon yang berjaya dipilih, tahniah dan selamat bertugas saya ucapkan.

“Manfaatkanlah peluang menjadi guru untuk bekerja setulus hati ke arah melahirkan generasi pewaris negara yang lebih hebat,” katanya.

Radzi berkata, Kementerian Pendidikan (KPM) akan terus bekerjasama rapat dengan Suruhanjaya Perkhidmatan Pendidikan (SPP) selaku Pihak Berkuasa Melantik untuk mempercepatkan pelantikan dan penempatan baki pengambilan guru one-off dalam masa terdekat.

“Ini amat penting bagi menampung keperluan guru, khususnya bagi sesi persekolahan akan datang.

“InsyaAllah KPM akan berusaha untuk menyelesaikan perkara yang telah lama berlarutan satu persatu. Teruskan memberi sokongan anda demi pendidikan generasi pewaris negara,” katanya.


Guru interim terlatih wajar diberi jawatan tetap

BANGI, 15 Jamadilakhir 1443H, Selasa – Ikatan Guru-Guru Muslim Malaysia (iGuru) menggesa Kementerian Pendidikan (KPM) mengutamakan guru interim yang terlatih untuk ditempatkan ke perjawatan tetap.

Gesaan itu disuarakan bagi memastikan pengalaman dan kemahiran mereka dimanfaatkan semaksima mungkin.

Presiden iGuru, Ustaz Mohd Azizee Hasan berkata, pihaknya menerima pelbagai aduan dan mendapat banyak maklum balas berkaitan isu guru interim seperti mana yang hangat diperbincangkan di media sosial.

Katanya, guru interim mendapat hampir keseluruhan keistimewaan sebagai pejawat awam guru (DG) kecuali beberapa aspek seperti elaun perumahan, cuti bersalin dan sebagainya.

“Namun, apa yang menyedihkan ialah ketika ini ialah ramai dari kalangan guru interim tidak dilanjutkan kontrak mereka meskipun telah menamatkan latihan ikhtisas mereka.

“Ketidakpastian ini menjadi kebimbangan akan nasib masa depan guru interim serta menjejaskan sistem pendidikan negara.

“Begitu juga isu pengambilan one off guru seramai 18,000 juga turut terumbang-ambing dan tidak menentu keadaannya,” katanya dalam kenyataan hari ini.

Mengulas lanjut, Ustaz Azizee berkata, meskipun Menteri Kanan (Pendidikan), Datuk Dr Radzi Jidin telah mengadakan pertemuan dengan Suruhanjaya Perkhidmatan Pelajaran (SPP), namun tidak ada satu jaminan yang konkrit diberikan oleh beliau dan SPP terhadap isu ini.

“Langkah pengambilan guru baharu seramai 18,000 orang adalah satu tindakan yang baik, namun ia perlu diselaraskan secara komprehensif supaya tidak timbul isu-isu lain terutama berkaitan penempatan sebagai guru tetap.

“Sekali lagi pihak iGuru meminta pihak KPM mengambil langkah proaktif dan konstruktif untuk menyelesaikan nasib isu guru interim demi kelangsungan sistem pendidikan negara,” katanya.


3 talian tambahan bagi permohonan Bakul Prihatin Negara

KUALA LUMPUR, 10 Zulhijjah 1442H, Selasa – Kementerian Pembangunan Wanita, Keluarga dan Masyarakat (KPWKM) menyediakan tiga talian tambahan untuk memudahkan permohonan Bakul Prihatin Negara yang dilancarkan Perdana Menteri Tan Sri Muhyiddin Yassin, Khamis lalu.

Menteri berkenaan Datuk Seri Rina Mohd Harun dalam kenyataan hari ini berkata inisiatif itu berikutan pertanyaan dan permohonan yang sangat tinggi yang diterima oleh Jabatan Kebajikan Masyarakat (JKM) sejak permohonan dibuka.

Tiga talian tambahan itu ialah 03-8323 2176, 03-8323 2177 dan 03-8323 2178.

Selain penyediaan tiga talian itu, kementerian itu turut menyediakan medium permohonan alternatif melalui penggunaan Google Form di talian 017-729702.

“Kedua-dua saluran permohonan ini akan mula beroperasi jam 12 tengah hari ini.

“Pemohon juga masih boleh terus mengemukakan permohonan menerusi saluran sedia ada seperti menghubungi Bilik Gerakan JKM di 108 buah daerah di seluruh negara, Talian Kasih 15999 atau Whatsapp ke 019-2615999 serta melalui media sosial rasmi kementerian,” katanya.

Sejak permohonan dibuka semalam, seramai 1,355 penerima Bakul Prihatin Negara telah disantuni melibatkan 4,467 isi rumah di beberapa negeri seperti Negeri Sembilan, Sabah, Sarawak, Selangor, Perlis, Kelantan, Kedah, Perak dan Johor.

Semalam, seramai 3487 orang telah berdaftar sebagai Sukarelawan Skuad Prihatin Negara di bawah kendalian JKM yang bertanggungjawab dalam melaksanaan penyampaian bantuan. – Bernama


Rentas negeri mungkin dibenar separuh pertama Oktober

PUTRAJAYA, 20 Safar 1443H, Isnin – Perjalanan rentas negeri kemungkinan akan dibenarkan pada separuh pertama Oktober, kata Pengerusi Majlis Pemulihan Negara (MPN), Tan Sri Muhyiddin Yassin.

Muhyiddin berkata, isu itu adalah salah satu perkara yang dibincangkan dalam mesyuarat hari ini, yang melibatkan beberapa menteri Kabinet yang lain.

“Dalam mesyuarat itu, majlis dimaklumkan bahawa perjalanan rentas negeri dapat dibenarkan awal Oktober atau pertengahan bulan.

“Jadi, anda boleh mula membuat rancangan untuk melancong dalam negara selepas ini. Tetapi pada masa yang sama, jangan lupa mengamalkan prosedur operasi standard (SOP) COVID-19,” katanya pada sidang media selepas pertemuan itu.

Muhyiddin berkata, mereka turut membincangkan pembukaan semula sempadan negara kepada pelancong dan pelancong perniagaan.

“Pembukaan semula sempadan negara juga dibincangkan. Perkara ini akan dibincangkan oleh menteri yang terlibat dalam minggu ini.

“Mereka akan memeriksa sama ada akan membenarkan orang Malaysia yang divaksinasi sepenuhnya untuk pergi ke luar negara. Pada masa yang sama, yang bakal turut dibincangkan adalah sama ada akan membenarkan pelancong dan pelancong perniagaan ke negara kita.

“Saya percaya itu akan membawa kesan besar kepada negara. Jadi, perkara ini akan diajukan kepada Perdana Menteri, dan pengumuman akan segera dibuat,” kata Muhyiddin.


PRN: Pembahagian kerusi PN hampir selesai

LARUT, 16 Syawal 1444H, Ahad – Perbincangan mengenai pembahagian kerusi parti-parti dalam Perikatan Nasional (PN) menjelang Pilihan Raya Negeri (PRN) di enam negeri telah hampir selesai.

Setiausaha Agung PN, Datuk Seri Hamzah Zainuddin berkata, cuma terdapat beberapa kerusi yang masih belum dimuktamadkan.

“Banyak kali dah kita bincang, Insya-Allah tinggal tiga atau empat kerusi yang perlu kita lakukan perbincangan lebih lanjut,” katanya kepada pemberita ketika menghadiri Majlis Sambutan Hari Raya Aidilfitri Parlimen Larut di sini, hari ini.

PRN di enam negeri tahun ini melibatkan Selangor, Negeri Sembilan, Pulau Pinang, Kedah, Terengganu dan Kelantan.

Mengenai Pemilihan Bersatu 2023, Hamzah yang juga Setiausaha Agung Bersatu berkata, pemilihan parti akan diadakan setelah selesai PRN di enam negeri berkenaan. – Bernama


Tindakan usir keluarga Palestin di Sheikh Jarrah ditangguh

BAITULMAQDIS, 24 Ramadan 1443H, Selasa – Mahkamah Majistret Israel sekali lagi menangguhkan pengusiran keluarga Salem Palestin dari rumah mereka di kejiranan Sheikh Jarrah di Baitulmaqdis Timur yang diduduki.

Keputusan diputuskan selepas menerima rayuan keluarga itu terhadap tujuan pengusiran oleh kumpulan peneroka Israel dari rumah yang didiaminya selama tujuh dekad.

Hakim turut memutuskan untuk memulangkan pemfailan itu kepada hakim pelaksanaan dan prosedur bagi mengadakan perbincangan lanjut mengenai kes berkenaan.

Hakim juga menekankan bahawa terdapat kecacatan dalam prosedur yang dikemukakan oleh peneroka yang mesti dipertimbangkan semula.

Menurut aktivis, ini bermakna kemungkinan penolakan keseluruhan kes.

Peguam bagi keluarga Salem, Majed Ghanayem mengesahkan kepada WAFA keputusan mahkamah untuk terus menangguhkan perintah pengusiran sehingga keputusan muktamad dikeluarkan dalam masa terdekat.

Mahkamah menangguhkan pengusiran keluarga Salem dari rumahnya pada Februari lalu selepas Pihak Berkuasa Pelaksanaan dan Pengumpulan Israel mengeluarkan perintah pada Januari untuk melaksanakan keputusan mengusir keluarga itu dari rumah mereka pada Mac.

Keluarga Salem tinggal di kejiranan Sheikh Jarrah selama 73 tahun dan memiliki sebuah rumah dan sebidang tanah di sebelahnya.

Keluarga itu telah melawan cubaan kumpulan peneroka untuk mengusir mereka dari rumah sejak 1988, bahkan dapat menangguhkan keputusan itu pada tahun sama.

Pada 2012, kumpulan peneroka membuka semula kes itu dengan tujuan untuk melaksanakan keputusan mahkamah 1988 yang membenarkan pengusiran keluarga berkenaan, terdiri daripada 11 orang, sehingga 25 tahun dari tarikh ia dikeluarkan.

Lebih 200 keluarga Palestin di Baitulmaqdis yang diduduki menghadapi ancaman pemindahan yang memihak kepada kumpulan penempatan yang disokong oleh sistem kehakiman dan dasar kerajaan. – Agensi


Petisyen tutup Crackhouse Comedy sudah kumpul 26,605 tandatangan

Oleh Zuhayati Yazid

BANGI, 16 Zulhijjah 1443H, Sabtu – Petisyen yang mendesak penutupan Crackhouse Comedy Club di Taman Tun Dr Ismail (TTDI) terus mendapat sambutan.

Perkara ini terbukti apabila petisyen di platform change.org itu berjaya mengumpul 26.605 tandatangan setakat jam 2.30 petang ini.

Petisyen tersebut dilancarkan Pertubuhan-Pertubuhan Pembela Islam (PEMBELA) susulan beberapa kes menghina Islam dalam persembahan komedi di kelab terbabit, termasuk video seorang wanita menanggalkan tudung dan pakaian setelah mengaku menghafaz al-Quran.

Pengerusi PEMBELA, Haji Aminuddin Yahaya menyifatkan sambutan orang ramai terhadap petisyen berkenaan menggambarkan sentimen rakyat terhadap kelab tersebut.

“Ini membuktikan rakyat di negara ini menyedari kewujudan tempat-tempat berkenaan dan adalah tidak wajar dan harus diambil tindakan dengan menutupnya dengan segera.

“Bagi saya, ini merupakan benar-benar suara rakyat, bukan lagi ada sentimen politik dan sebagainya,” katanya ketika dihubungi Ismaweb, net, hari ini.

Tegas Aminuddin, perkara ini perlu dijadikan petunjuk kepada pihak berkuasa untuk memastikan kelab tersebut ditutup sepenuhnya dan bukan lagi sekadar sementara.

Khamis lalu, PEMBELA melancarkan petisyen berkenaan dan mengajak rakyat Malaysia menyokong serta menyebarnya supaya Crackhouse Comedy Club ditutup terus.

Langkah itu sebagai iktibar kepada mana-mana premis hiburan sebegini agar menjaga batas-batas yang berteraskan nilai dalam Perlembagaan Persekutuan, di mana Islam, Melayu dan Bumiputera adalah asas penting.


Mangsa 31 tahun dikenal pasti terperangkap runtuhan di Cameron Highlands

IPOH, 27 Rabiulakhir 1443H, Khamis –  Seorang pemandu lori berusia 31 tahun dikenal pasti sebagai salah seorang mangsa yang terperangkap di kawasan tanah runtuh.

Ketua Polis Perak, Komisioner Datuk Mior Faridalathrash Wahid berkata, semakan dengan majikan mangsa mengesahkan lelaki itu mengangkut sayur-sayuran dari Cameron Highlands ke Ipoh.

Majikan mangsa telah mengesahkan bahawa hanya seorang sahaja berada di dalam lori itu.

“Pada masa ini, kami hanya boleh mengesahkan bahawa seorang mangsa terperangkap, dan usaha sedang dijalankan untuk menyelamatkannya.

“Pasukan penyelamat kini berjaya mengesan bahagian hadapan lori itu dan kami yakin mangsa akan dikeluarkan dari runtuhan tidak lama lagi,” katanya kepada pemberita di lokasi kejadian.

Beliau berkata, polis menerima panggilan daripada orang awam mengenai kejadian tanah runtuh itu kira-kira jam 1.41 tengah hari.

Mior Faridalathrash berkata, jengkaut sedang digunakan untuk membersihkan kawasan itu.

“… dan diharapkan jika hujan tidak lebat kami akan dapat mengesan mangsa tidak lama lagi,” katanya.

Beliau menggesa orang ramai menggunakan jalan dari Tapah untuk menuju ke tanah tinggi.

Dalam pada itu, Jabatan Bomba dan Penyelamat berkata sebuah kenderaan jenama Vellfire turut terperangkap.


Prinsip pemilihan calon wakil rakyat dalam pilihan raya

BERSEMPENA kehadiran Pilihan Raya Negeri yang akan dijalankan pada Sabtu (12 Ogos 2023) ini, pihak Majlis Ulama ISMA (MUIS) ingin memberikan garis panduan pemilihan bagi wakil rakyat yang akan dilantik, bertepatan dengan kaedah syarak dan maslahah ummah di Malaysia.

DEMOGRAFI MALAYSIA MENUNTUT SATU FIQH YANG KHAS

Prinsip asal pemilihan pemimpin adalah ‘kelayakan dan amanah’ seperti yang disebut dalam surah Al-Qasas ayat 26 : “Sesungguhnya yang paling baik untuk engkau ambil sebagai pekerja adalah yang kuat dan beramanah’.

Namun prinsip ‘kuat dan amanah’ itu perlu diterjemahkan dengan lebih spesifik agar ia menepati kehendak syarak pada setiap negara yang berbeza keadaannya.

Melihat kepada latar belakang negara Malaysia yang memiliki identiti kenegaraan Islam dan kepemimpinan orang Melayu sebagai tonggaknya, kewarganaegaraan yang dianggotai oleh pelbagai agama & bangsa, dengan jumlah 60 peratus beragama Islam, dan bakinya beragama Kristian, Buddha, Hindu dan lain-lain, dan sejarah Malaysia yang panjang serta tekanan antarabangsa yang menekan Malaysia dalam agenda ‘Pembaratan’ dalam budaya, pemikiran dan identiti, maka suatu ‘fiqh khas’ perlu diletakkan agar setiap pengundian yang membawa kepada pelantikan wakil rakyat yang mempelopori dasar dan menguasai pentadbiran negara berjalan bertepatan mengikut kehendak syariat dan maslahat ummah di Malaysia.

DASAR-DASAR INI ADALAH SUATU USUL PEMILIHAN YANG BERASASKAN KAEDAH SYARAK DAN MASLAHAT POLITIK ORANG MELAYU YANG KHAS DI NEGARA MALAYSIA

Prinsip yang pertama adalah prinsip yang diterima oleh semua pihak. Ini adalah suatu cerapan kefahaman daripada segenap nas-nas Al-Quran yang melarang melantik non-Muslim sebagai pemimpin negara yang menentukan dasar dan polisi negara. Ini kerana hakikat sebuah negara Islam adalah terjemahan kepada pelaksanaan syariah dalam bersistem dan dalam bernegara.

Sepertimana individu itu dikira Muslim dengan mengucap kalimah syahadah, maka sesebuah negara adalah ‘gambaran individu Muslim’ yang diterjemahkan dalam bentuk sistem dan pemerintahan.

Kepimpinan Muslim yang diwakili orang Melayu di Malaysia ini memainkan peranan penting bagi menjamin kestabilan dan kesejahteraan Malaysia, bagi menetapkan polisi dan dasar yang menjamin paksi identiti negara di tempat yang sejahtera dan selamat.

Prinsip ini terpakai apabila ciri-ciri pertama ada pada kesemua calon, maka dilihat pula apakah gabungan yang dianggotainya, samada gabungan itu didominasi oleh golongan Muslim, atau sebaliknya. Jika kesemua calon adalah muslim, maka gabungannya perlu dilihat dari sudut gerakerja, kekuatan wewenang politik (bargaining power) dan sejauhmana ia dianggotai oleh peratus Muslim yang lebih ramai dan lebih dominan.

Prinsip ini dilihat apabila kesemua calon adalah Muslim, dan kesemua koalisi & gabungannya juga adalah sama-rata atau tidak dilihat mana-mana lebih besar dominasinya, maka dilihat pula kepada sejarah dan latar belakang calon, sejauhmana ia lebih mampu berbanding calon-calon yang lain.

Tambahan lagi, calon tersebut tidak mempunyai isu kesihatan, umur yang terlalu tua, atau mempunyai masalah-masalah lain yang mengganggu prestasi dan perjalanan kerja seseorang wakil rakyat.

Prinsip ini dilihat apabila melibatkan pengundian semua calon-calon yang non-Muslim, dan keupayaan mereka setara dalam pengurusan negara serta tiada salah laku yang pernah disabitkan, maka perlu dilihat dengan lebih halus latar belakang dirinya, parti yang dianggotainya serta koalisi yang disertainya, adakah ia pernah menerima sebarang dana daripada luar, atau sebarang latihan khusus daripada pihak antarabangsa, sebagai satu bentuk sokongan bagi menjatuhkan kerajaan sebelum ini, atau ia pernah mencetuskan sebarang kenyataan berbentuk provokasi dan mempunyai isyarat ingin mengubah identiti kenegaraan yang berpaksikan agama Islam dan orang Melayu, dan seumpamanya.

Wallahua’lam Bissawab

Majlis Ulama ISMA (MUIS)


Tiada kehendak punca negara lambat jayakan RUU kawalan rokok

Oleh Zuhayati Yazid

BANGI, 20 Muharam 1444H, Khamis – Tiada kehendak yang kuat menjadi punca mengapa usaha menjayakan Rang Undang-Undang (RUU) Kawalan Produk Tembakau dan Rokok 2022 berdepan dengan pelbagai masalah.

Pensyarah Fisiologi Fakulti Perubatan dan Sains Kesihatan, Universiti Sains Islam Malaysia (USIM), Prof Dr Rafidah Hanim Mokhtar berkata, sejak 1995 lagi Malaysia sudah memiliki fatwa mengenai rokok.

Namun begitu, katanya lagi, kelompongan dalam hal ehwal penegasan telah menyebabkan usaha murni ini gagal membuahkan hasil.

“Kita pernah memohon mengharamkan peranti vape tetapi masa itu tiada ‘will power’ sehinggalah kita bentangkan data-data penggunaan vape,” katanya.

Beliau berkata demikian ketika menjadi tetamu dalam program ‘Ke Arah Generasi Bebas Rokok dan Vape’ menerusi radio IKIM.FM, hari ini.

Prof Rafidah menjelaskan, beberapa negara telah mengharamkan rokok antaranya jiran terdekat Brunei, Thailand dan Singapura.

Katanya, demi melindungi kesihatan rakyat, sudah menjadi tanggungjawab buat Malaysia mencontohi negara-negara terbabit.

“Singapura sendiri pernah menahan rakyat Malaysia yang memasuki negara mereka kerana memiliki vape, ini menunjukkan mereka tegas dan membela rakyatnya,” katanya.

Beliau menegaskan, pengharaman rokok mampu dicapai jika semua pihak saling bekerjasama bagi menjayakannya.

Sebelum ini, Jawatankuasa Pilihan Khas (JPK) Parlimen yang meneliti RUU Kawalan Produk Tembakau dan Merokok 2022 akan bermesyuarat untuk kali pertama pada minggu ini.

Menteri Kesihatan, Khairy Jamaluddin berkata, mesyuarat itu akan mendengar pandangan 12 ahli JPK terdiri daripada enam Ahli Parlimen blok kerajaan dan enam daripada blok pembangkang.


PKPB: Sekatan jalan raya di Kuala Lumpur, Selangor terkawal

KUALA LUMPUR, 26 Safar 1442H, Rabu – Hari pertama pelaksanaan sekatan jalan raya (SJR) di Kuala Lumpur, Putrajaya dan Selangor yang bermula tengah malam tadi berjalan lancar malah pengguna dilihat mematuhi prosedur operasi standard (SOP) susulan penguatkuasaan Perintah Kawalan Pergerakan Bersyarat (PKPB).

Ketua Polis Kuala Lumpur Datuk Saiful Azly Kamaruddin memberitahu Bernama rata-rata pengguna jalan raya mematuhi peraturan SJR dan berlaku sedikit kesesakan lalu lintas sejak pagi tadi.

Tinjauan Bernama sejak tengah malam tadi mendapati walaupun terdapat SJR di Jalan Loke Yew, Jalan Pahang dan Jalan Syed Putra di sini, aliran trafik masih lancar dengan jumlah kenderaan sedikit berkurangan.

Semalam, Bernama melaporkan sebanyak 29 SJR dilaksanakan di sekitar ibu negara dan Putrajaya susulan penguatkuasaan PKPB bermula pada 12.01 tengah malam.

Sementara itu, Ketua Polis Selangor Datuk Noor Azam Jamaludin berkata pihaknya mengadakan sebanyak 64 SJR yang melibatkan kekuatan 1,600 pegawai dan anggota polis.

“Saya meminta orang ramai agar bersabar dengan SJR yang dibuat di seluruh Selangor kerana berlaku kesesakan lalu lintas sejak pagi tadi ketika mereka hendak keluar bekerja.

“Perkara ini tidak dapat disangkal dan polis terpaksa membuat pemeriksaan dalam usaha memutuskan rantaian penularan COVID-19,” katanya.

Selain itu, tinjauan Bernama mendapati aliran trafik di Jalan Gombak menghala ke Rawang berjalan lancar dengan pembukaan laluan khas bagi kenderaan melibatkan perkhidmatan penting meskipun SJR diadakan di kawasan tersebut.

Di SHAH ALAM, Ketua Polis Daerah Shah Alam ACP Baharudin Mat Taib berkata pihaknya akan melakukan pemeriksaan lebih ketat dalam SJR selepas 10 malam di daerah itu susulan penguatkuasaan PKPB.

Ia berikutan kebanyakan sektor ekonomi tidak lagi beroperasi pada waktu berkenaan selain bagi memastikan orang ramai mematuhi SOP yang ditetapkan.

“Pada waktu siang, kita percaya pengguna jalan raya akan keluar untuk bekerja. Disebabkan itu, kita akan lebih tegas pada waktu malam apabila kebanyakan sektor ekonomi sudah tamat operasi.

“Mana-mana pihak yang gagal mematuhi SOP, mereka akan dikompaun serta-merta,” katanya pada sidang media penugasan SJR Ibu Pejabat Polis Daerah (IPD) Shah Alam hari ini.

Baharudin berkata sebanyak empat SJR dilakukan di bawah pentadbiran IPD itu iaitu Persiaran Kayangan di Seksyen 7, Persiaran Tengku Ampuan di Seksyen 26 serta Plaza Tol Shah Alam dan Plaza Tol Setia Alam yang merupakan laluan masuk utama ke daerah itu.

“Beberapa SJR bergerak akan dilaksanakan di beberapa lokasi mengikut keperluan semasa yang mana ia akan dijalankan selama dua jam di setiap lokasi,” katanya.

Beliau berkata seramai 250 pegawai serta anggota termasuk 36 daripada Angkatan Tentera Malaysia ditugaskan di SJR terlibat selain pihaknya akan terus memperhebat hebahan kesedaran kepada orang awam supaya mematuhi SOP PKPB menerusi unit kereta peronda (MPV) dan unit rondaan bermotosikal (URB).

PKPB yang dikuatkuasakan di Selangor, Kuala Lumpur dan Putrajaya bermula hari ini sehingga 27 Okt adalah susulan peningkatan kes COVID-19. – Bernama


Bahasa Melayu, agama Islam, sistem beraja teras perpaduan Brunei

Oleh Siti Hafidah Abd Ghaffar

KUALA LUMPUR, 16 Rabiulawal 1445H, Isnin – Brunei berteraskan kepada tiga elemen yang menjamin perpaduan dan ikatan masyarakatnya tanpa mengira agama dan bangsa hingga ke hari ini.

Ketiga-tiga elemen itu adalah penting yang mana diperjuangkan Almarhum Sultan Omar Ali Saifuddin dengan kerajaan British sehingga beliau tidak mahu menerima apa pun bentuk penyatuan sama ada besar ataupun kecil selepas Perang Dunia Kedua.

Pengetua Pusat Sejarah Brunei, Dr Muhammad Hadi Muhammad Melayong berkata, Brunei hampir satu abad bernaung di bawah kuasa British sehingga pemerintahan Almarhum yang ingin mengembalikan status negara itu sebagai sebuah negara Melayu Islam beraja.

“Iaitu berdasarkan Melayu Brunei tujuh puak berbudaya Melayu, berbahasa Melayu kerana bahasa itulah penyatuan kita di alam Melayu yang merupakan luar perangka Melayu.

“Penyatuan sistem beraja mewujudkan identiti kekuasaan Melayu dan Islam yang menyebabkan perkembangan di alam Melayu berkembang di kurun ke-14,” katanya.

Beliau berkata demikian dalam program anjuran Ikatan Muslimin Malaysia (ISMA) bertajuk ‘Wacana Kesatuan Umat Islam Serantau Angkat Idea Melayu Raya’ di Fakulti Perubatan Universiti Malaya (UM) di sini, pada Sabtu.

Katanya lagi, berdasarkan perjanjian 1959 – yang ditandatangani Brunei bersama British – maka wujud kemerdekaan dalam negeri pada 29 September 1959.

Bagaimanapun kuasa luar dan pertahanan bagi Brunei masih di tangan British, katanya.

“Jadi dalam perjuangan untuk mengembalikan kedaulatan Brunei dan menegakkan syiar Islam sebagai agama rasmi, maka Almarhum terus berunding dengan kerajaan British.

“Tetapi telah mendapat cabaran dalam negeri yang membawa kepada pergolakan politik sehingga kepada Gagasan Malaysia dan konfrontasi 1963 sehingga 1966,” katanya.


PAS mohon kelonggaran bertemu warga emas kurang mahir teknologi

MELAKA, 20 Rabiulawal 1443H, Rabu – Jentera Pilihan Raya PAS Melaka bersedia melaksanakan kempen menggunakan media sosial sebagai alternatif pada Pilihan Raya Negeri (PRN) Melaka nanti.

Namun, pihaknya berharap ada kelonggaran bagi aktiviti membabitkan golongan warga emas yang kurang mahir dengan teknologi.

Pesuruhjaya PAS Melaka, Datuk Kamarudin Sidek berkata, platform berkenaan perlu digembleng memandangkan prosedur operasi standard (SOP) ketat pada PRN tersebut.

“PAS meminta KKM dapat memberi sedikit kelonggaran untuk kempen bertemu pengundi dengan kaedah bersemuka terutama pengundi yang sudah lanjut usia.

“Dan sekiranya dibenarkan, semua pihak harus mematuhi prosedur SOP bagi mengelak pandemik COVID-19 meningkat semula,” katanya seperti dilapor portal tempatan, hari ini.

Terdahulu, Menteri Kesihatan, Khairy Jamaluddin Abu Bakar berkata, sebarang aktiviti, perhimpunan atau majlis sosial berkaitan pilihan raya termasuk majlis pelancaran jentera dilarang bermula 25 Oktober hingga 27 November 2021.

Katanya, larangan tersebut ditetapkan meskipun Suruhanjaya Pilihan Raya (SPR) bakal mengumumkan SOP PRN dalam masa terdekat.

Bagaimanapun Kamarudin melahirkan kebimbangan tehadap pengundi warga emas atau pengundi saluran 1 berupaya atau tidak mengikuti kempen melalui media sosial.

“Kita lihat pengundi-pengundi warga emas yang banyak di saluran 1 lebih mudah diberi penjelasan mengenai isu semasa politik menerusi kaedah bersemuka berbanding media sosial.

“Mereka dari segi penglihatan contohnya, sudah tidak begitu jelas untuk menatap bahan kempen melalui telefon bimbit atau komputer riba, jadi perlu ada platform lain yang boleh kita turun beri maklumat jelas kepada mereka,” katanya.


Kelab Perwira Malaysia sasar 1,000 sukarelawan tahun ini

Oleh Ainul Illia Meor Suzurudin

BANGI, 5 Rejab 1442H, Rabu – Kelab Perwira Malaysia – sebuah kelab yang bernaung di bawah Aman Palestin Berhad menyasarkan pertambahan sehingga 1,000 ahli menjelang akhir tahun 2021.

Pengurusnya, Nik Muhamad Rafie berkata, kelab ini bukan sahaja akan memfokuskan pemberian bantuan kepada masyarakat, tetapi ia juga menganjurkan program latihan untuk pembentukan jati diri dan membina kepakaran ahli.

Beliau berkata, kelab tersebut baru sahaja didaftarkan pada 2 November tahun lalu dan telah memiliki seramai 300 orang ahli ketika ini.

“Kita menyasarkan lebih ramai penyertaan menjelang penghujung tahun ini. Kita berusaha bagi membantu rakyat yang memerlukan, menyusun program yang bersesuaian dalam pembentukan jati diri ahli. Kita kongsikan ilmu survival supaya ahli yang sertai dapat ilmu tambahan, latihan akan dijalankan dalam bentuk yang tersusun dengan baik.

“Sebagai contoh kita akan laksanakan kursus secara dalam talian mengenai pengenalan simpulan dan ikatan pada 27 Februari ini. Juga kita akan anjurkan kursus pengendalian haiwan berbisa pada 27 Mac nanti,” katanya dalam sidang media, di sini, hari ini.

Meskipun masih baru menapak, Kelab Perwira telah menjalankan banyak projek termasuk membantu 15 hospital dalam negara yang menguruskan pesakit COVID-19 dengan memberikan bantuan seperti set peralatan perlindungan diri (PPE), pelitup muka dan beberapa peralatan keperluan hospital lain.

Antara hospital yang telah disampaikan bantuan adalah Hospital Kajang, Pusat Perubatan Universiti Malaya (PPUM) dan Hospital Universiti Kebangsaan Malaysia (HUKM).

“Selain itu, buat masa sekarang kita tengah mengusahakan untuk memberikan 200 buah komputer riba untuk pengajaran dan pembelajaran di rumah (PdPR) untuk murid di Sekolah Kebangsaan Kajang pada Jumaat ini.

“Kita akan berikan komputer riba ini kepada murid memerlukan termasuk mereka daripada keluarga susah, yang cemerlang,” katanya lagi.

Dalam pada itu, Muhammad Rafie berkata, pada awal bulan Mac pula mereka akan melaksanakan misi nyah sanitasi di sekolah, surau dan masjid.

“Kita bayang dan doa selepas bulan tiga dapat buka surau, kita akan buat proses nyah sanitasi ini. Kita juga akan teruskan satu projek yang dilaksanakan, pek makanan khusus untuk sambutan bulan Ramadan. Jadi saya mengajak orang ramai sama-sama kita sertai Kelab Perwira untuk beri sumbangan dan belajar sesuatu yang baru,” katanya.


Kenyataan kontroversi kes Adib, PEMBELA desak Hamid Bador letak jawatan

KUALA LUMPUR, 23 Zulkaedah 1441H, Rabu – “Adakah Ketua Polis Negara, Tan Sri Abdul Hamid Bador mahu mengikut jejak langkah Tan Sri Tommy Thomas?

“Adakah dia nak membantu atau merosakkan kes kematian Allahyarham Muhammad Adib Mohd Kassim?

Demikian persoalan Naib Pengerusi Pertubuhan Pembela-Pembela Islam (PEMBELA), Ustaz Masridzi Sat susulan kenyataan Abdul Hamid baru-baru ini yang dilihat bercanggah dengan keputusan Mahkamah Koroner.

Abdul Hamid merumuskan kononnya tiada keterangan yang dapat mengaitkan arwah Muhammad Adib dibunuh, hanya kerana dua orang pegawai bomba yang bersama Adib pada malam kejadian mengatakan mereka tidak nampak apa yang berlaku.

Walhal, pada 27 September lalu, Koroner Rofiah Mohamad memutuskan punca kematian Muhammad Adib adalah akibat perbuatan jenayah oleh dua atau lebih individu yang tidak dikenali.

Ustaz Masridzi yang kesal dengan keadaan itu berkata, kini dapat dilihat kehebatan institusi undang-undang mahupun institusi keselamatan sedang menuju ke arah korupsi.

“Sebelum ini kita dapat lihat Peguam Negara telah melangkaui keputusan inkues. Kini sama juga dengan KPN sekarang. Adakah KPN nak ikut jejak langkah Peguam Negara?,” katanya dalam satu sidang media di sini, hari ini.

Ustaz Masridzi menegaskan, amat mustahil Polis Diraja Malaysia (PDRM) yang memiliki kredibiliti serta kecekapan tinggi tidak dapat menyelesaikan kes ini kerana kes pembunuhan arwah jutawan kosmetik, Datuk Sosilawati Lawiya pun mampu diselesaikan.

“Dengan kecekapan PDRM, boleh mengesan, soal siasat saksi kes pembunuhan, boleh dapatkan bukti, sehingga akhirnya mereka dibuktikan bersalah dan terima hukuman.

“Ini menunjukkan kredibiliti PDRM sangat hebat. Tetapi kes Muhammad Adib ini pula dengan ada videonya, polis, fru ada di tempat kejadian, namun pelakunya masih terlepas.

“Terdapat kecuaian pihak polis dalam mengawal rusuhan yang berlaku. Perusuh Hindu memukul arwah Adib. Saya sendiri mendengar di dalam mahkamah.

“Bagaimana tiba tiba dalam siasatan, polis gagal mencari, menangkap sehingga melepaskan mereka,” soalnya yang bimbang dengan hala tuju kes ini.

Ustaz Masridzi yang juga Ketua Keselamatan dan Sosial PEMBELA berkata, tidak dapat difahami apa yang sebenarnya mahu ditunjukkan oleh KPN dalam kes ini kerana kenyataannya amat mengguris hati ramai pihak.

“Kenyataannya beliau luar biasa pelik. Apakah sekarang beliau nak menunjukkan kewibawaan PDRM atau sebenarnya tiada daya upaya lagi?

“Kita syorkan KPN letak jawatan. Kita syorkan Kementerian Dalam Negeri (KDN) lantik KPN baru. Rakyat bukan bodoh, kami sedang menilai.

“Sepatutnya KPN patuhi Mahkamah Koroner untuk menangkap, menahan suspek. Ini apa punya kerja KPN. Sekarang olah-olah nak kata bukti tak ada? Jangan sakitkan hati kami lagi, jangan sakitkan hati keluarga serta penjawat awam lain. Dulu AG dah buat kami terluka, sekarang KPN pula?,” katanya lagi.


Jangan terlalu gembira, undi Melayu menangkan MCA

BANGI, 11 Syaaban 1443H, Isnin – Pemerhati politik, Prof Dr Mohd Ridhuan Tee Abdullah yakin, MCA bakal membolot jawatan Exco Kerajaan Negeri Johor susulan kejayaan Barisan Nasional (BN) pada Pilihan Raya Negeri (PRN), baru-baru ini.

“Dalam konteks PRN Johor, semua DUN MCA menang, pasti jawatan exco dan timbalan menjadi idaman. Menang semua dapat semua.

“Sudah tentu selepas ini desakan demi desakan sekolah perkauman vernakular akan berkumandang lebih agresif, walaupun di Johor sudah melambak,” katanya.

Menulis di ruangan kolumnis Ismaweb.net hari ini, beliau mengingatkan MCA bahawa kemenangannya di empat kerusi Dewan Undangan Negeri (DUN) Johor adalah kerana undi Melayu.

“Undi Melayu yang memenangkan MCA. Harapkan undi Cina belum tentu lagi. Lepas ini, beri banyak lagi kerusi tradisi kepada MCA.

“Justeru, janganlah terlalu gembira dengan kemenangan PRN Johor,” katanya.

Selain itu, Prof Mohd Ridhuan Tee berpendapat, kejayaan BN menawan 40 daripada 56 kerusi DUN Johor bukan sesuatu yang menghairankan sebaliknya sudah dijangka dan menjadi ramalan serta bualan.

“Jadi, apa yang kecoh sangat. Wabak COVID-19 dan peratus rendah turun mengundi menyebelahi UMNO (BN).

“Budaya kiasu atau takut mati tetap menyelubungi, terutama dalam kalangan masyarakat Cina, walaupun tidak semua.

“Sebab itu, MCA jangan terlalu yakin sokongan Cina telah beralih, kamu menang kerana undi Melayu. Cina masih tidak mengundi.

“Kalau ada pun, tidak banyak. Tidak boleh memenangkan kamu MCA. Cina masih tetap setia dengan ultra kiasu DAP,” dakwanya.

Pautan terdahulu;


Abdul Hadi masuk hospital

BANGI, 12 Zulhijjah 1444H, Sabtu – Presiden PAS, Tan Sri Abdul Hadi Awang dilaporkan dimasukkan ke hospital susulan tahap kesihatannya yang merosot.

Perkara itu dimaklumkan anak beliau, Muhammad Khalil Abdul Hadi yang turut meminta orang ramai berdoa dan melakukan solat hajat untuk kesembuhan buat Ahli Parlimen Marang itu.

“Mohon doa dan solat hajat khusus untuk kesembuhan Ayahanda Tuan Guru.

“Kesihatan Ayahanda sedikit merosot sebelum Aidiladha, dan kini sedang menerima rawatan dan pemantauan lanjut oleh pihak doktor di hospital,” katanya menerusi perkongsian di Facebook.

Muhammad Khalil berkata, Abdul Hadi sudah kelihatan uzur ketika pelancaran Dewan Pemuda PAS Negeri (DPPN), baru-baru ini.

“Malah kehadiran Ayahanda ke pelancaran jentera pilihanraya DPPN Terengganu tempoh hari sudah pun dalam keadaan keuzuran, namun tetap digagahkan dirinya.

“Semoga Allah mengurniakan kesihatan dan kesejahteraan kepada Ayahanda Tuan Guru, berkat doa yang dipanjatkan oleh kita semua,” katanya.


UEC ancaman perpaduan nasional

BANGI, 29 Zulkaedah 1441H, Selasa – Kerajaan Perikatan Nasional (PN) pimpinan Tan Sri Muhyiddin Yassin mesti bertegas untuk tidak sesekali mengiktiraf Sijil Peperiksaan Bersepadu (UEC) yang bercanggah dengan Dasar Pendidikan Kebangsaan – sekalipun didesak oleh mana-mana pihak.

Ahli Jawatankuasa Pusat Ikatan Muslimin Malaysia (ISMA), Ustaz Shuhaib Ar-Rumy Selamat berkata, tindakan itu perlu bagi memastikan dasar pendidikan negara yang berteraskan kepada bahasa Melayu sebagai bahasa pengantar utama terus dimartabatkan.

“UEC juga adalah ancaman utama kepada perpaduan nasional. Mustahil untuk memupuk perpaduan nasional dengan menerima sistem pendidikan Taiwan bagi diamalkan di Malaysia,” katanya ketika dihubungi Ismaweb.net.

Terdahulu, Tan Sri Muhyiddin Yassin menjelaskan kerajaan tidak pernah menyatakan akan mengiktiraf UEC dalam pertemuan beliau bersama pimpinan organisasi Cina – Hua Zong – Khamis lalu.

Sebaliknya, Perdana Menteri menegaskan UEC perlu mengikut Dasar Pendidikan Kebangsaan sekiranya mahu dipertimbangkan penyelesaiannya oleh kerajaan pada masa hadapan.

Sebelum ini, Sin Chew Daily melaporkan, pertemuan diketuai Tan Sri Goh Tian Chuan telah menyerahkan 15 tuntutan berkenaan ekonomi, politik dan pendidikan kepada Perdana Menteri, pada masa sama menggesa kerajaan mengiktiraf sijil UEC Sekolah Menengah Persendirian Cina (SMPC).

Goh Tian Chuan mendakwa, SMPC dan UEC berasal dari Malaysia dan mendapat pengiktirafan berterusan daripada banyak kerajaan serta kolej di seluruh dunia, yang memberi peluang kepada lepasannya melanjutkan pengajian ke luar negara.

Bagaimanapun selepas itu, Goh Tian Chuan didakwa bersetuju dan menyokong kenyataan Perdana Menteri yang menegaskan bahawa pendekatan penyelesaian isu Sijil Peperiksaan Bersepadu (UEC) harus berlandaskan dasar pendidikan negara.

Tian Chuan berkata, Hua Zong menyokong sepenuh kenyataan Perdana Menteri bahawa akan berbincang semula untuk mencapai kesepakatan berdasarkan dasar dan keadaan negara.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


3 maut, 27 kanak-kanak di ICU setakat Mei

BANGI, 22 Syawal 1442H, Khamis – Tiga kes kematian akibat COVID-19 membabitkan kanak-kanak bawah 5 tahun dilaporkan sepanjang tahun 2020, menurut Tan Sri Dr Noor Hisham Abdullah.

Lebih membimbangkan, Ketua Pengarah Kesihatan berkata, bilangan sama juga direkodkan dalam tempoh lebih singkat iaitu pada lima bulan pertama tahun ini.

Pada masa sama, beliau berkata, jumlah kes kanak-kanak yang memerlukan rawatan di Unit Rawatan Rapi (ICU) juga menunjukkan peningkatan ketara.

“Pada tahun 2020, jumlah keseluruhan kes pediatrik yang menerima rawatan di ICU adalah sebanyak lapan kes, di mana enam daripadanya berumur bawah 5 tahun.

“Manakala bagi tahun 2021 (sehingga Mei 2021), sebanyak 27 kes kanak-kanak memerlukan rawatan di ICU dan daripada jumlah itu, 19 kes adalah kanak-kanak berumur bawah 5 tahun,” katanya dalam kenyataan, hari ini.

Serentak itu, Dr Noor Hisham menggesa semua pihak untuk mengambil berat situasi itu, kerana menyifatkan kanak-kanak sebagai kumpulan yang perlu dilindungi.

“Masyarakat terutamanya ibu bapa dan penjaga dapat memainkan peranan penting bagi melindungi mereka yang mempunyai imuniti yang rendah seperti bayi dan kanak-kanak agar terhindar dari virus COVID-19.

“Binalah persekitaran yang selamat bagi mereka dengan mematuhi sepenuhnya semua SOP sedia ada dan segeralah dapatkan vaksin bagi golongan dewasa yang layak,” katanya.


Tidak ‘faham’ sensitiviti punca kontroversi arak ‘Timah’ berlaku

Oleh Zuhayati Yazid

BANGI, 24 Rabiulawal 1443H, Ahad – Kefahaman semua pihak adalah teras penting dalam menghormati dan menjaga sensitiviti kaum termasuk dalam isu pengeluaran produk yang boleh mengganggu keharmonian di negara ini.

Perkara itu disuarakan oleh Ketua Aktivis Persatuan Pengguna Islam Malaysia (PPIM), Datuk Nadzim Johan yang menyifatkan perkara itu sebagai lebih ‘mahal’ berbanding tindakan perundangan berbentuk hukuman yang hanya bersifat sementara.

“Saya merasakan kefahaman itu adalah lebih mahal, selain jadi garis panduan kepada sesuatu perkara bagi mengelak ia menjadi yang lebih keterlaluan seperti isu ‘Timah’.

“Walaupun boleh diwujudkan akta yang menetapkan produk tertentu sebagai garis panduan untuk mengawal tetapi kesannya hanya sementara sahaja.

“Namun sekiranya kefahaman diri ia lebih berharga kerana lahir daripada diri sendiri tanpa perlu diberikan garis panduan tertentu,” katanya ketika dihubungi Ismaweb.net, hari ini.

Beliau berkata demikian sebagai mengulas kesediaan pengeluar minuman keras jenama ‘Timah’ iaitu Winepark Corporation (M) Sdn Bhd untuk menukar nama dan imej di logo produk keluarannya dalam tempoh masa seminggu.

Pada masa sama, Nadzim tidak menafikan keperluan memperkenalkan akta baharu sebagai garis panduan dalam mengatasi isu-isu melibatkan produk sensitif seperti minuman keras.

“Mengambil contoh kita menghormati masyarakat India yang tidak makan hidangan daging, apakah perlu kita menjemput individu berkenaan ke majlis yang menghidangkan daging, ini dipanggil tidak mempunyai kefahaman yang jelas selain tidak menghormati kaum berkenaan.

“Dalam isu sebegini tidak perlu ada peraturan tertentu tetapi wujud kefahaman sendiri untuk kita menghormati masyarakat India berkenaan, sama juga dengan isu ‘Timah’,” ulasnya.

Sehubungan itu, beliau meminta kerajaan supaya lebih tegas dengan memastikan syarikat pengeluar arak jenama ‘Timah’ benar-benar mengotakan janjinya dan bukan sekadar retorik bagi meredakan keadaan.

“Isu nak tukar nama ini perlu serius dan dibuat betul-betul. Kena ada satu bentuk penegasan daripada pihak kementerian dan agensi penguatkuasaan.

“Kalau negara mahu terus dihormati, kerajaan perlu bertegas dalam perkara ini supaya yang orang bukan Islam akan hormat kepada kita apabila berada di negara ini,” katanya.


Ukraine dijangka alami gangguan elektrik angkara Russia

KYIV, 23 Rabiulawal 1444H, Khamis – Bekalan elektrik di Ukraine diramal terputus akibat serangan peluru berpandu Russia yang telah memusnahkan 30 peratus stesen jana kuasa di negara itu.

Justeru, Syarikat Tenaga Kebangsaan Ukraine menggesa penduduk supaya bersiap sedia menghadapi masalah itu, termasuk menyarankan mereka mengecas peralatan yang diperlukan.

Menurut penyelaras grid Ukrenergo, gangguan yang berterusan dijangka akan menjejaskan operasi keseluruhan negara tersebut.

Pada masa sama, rakyat juga digalakkan menyimpan bekalan air dan memastikan mempunyai pakaian tebal serta selimut untuk kegunaan keluarga.

Semalam, Presiden Volodymyr Zelensky berkata, 30 peratus daripada stesen jana kuasa elektrik di negara itu musnah dalam serangan udara Russia.

“Mulai esok kita akan mengawal penggunaan elektrik bagi memastikan sistem berfungsi dengan seimbang,” katanya.

Penangguhan bekalan elektrik dijangka menjejaskan bandar Kyiv dan kebanyakkan bandar-bandar utama di wilayah berkenaan.

Peluru berpandu telah memusnahkan infrastruktur di seluruh kawasan termasuk bandar Lviv di barat negara tersebut. – Agensi


Malapetaka mungkin berlaku jika BN, PN atau PH berjaya bentuk kerajaan

BANGI, 23 Rabiulakhir 1444H, Jumaat – Satu malapetaka mungkin akan berlaku apabila keputusan Pilihan Raya Umum ke-15 (PRU15) diisytiharkan, kata Tun Dr Mahathir Mohamad.

Beliau berkata, pakar meramalkan satu daripada tiga buah kumpulan politik akan berjaya dan menubuhkan kerajaan, antaranya Barisan Nasional (BN), Pakatan Harapan (PH) dan Perikatan Nasional (PN).

BN adalah kumpulan yang dipimpin oleh penjenayah yang bertanding untuk menyelamatkan diri mereka daripada dipenjara, katanya.

Maka, jika mereka jadi kerajaan maka amalan rasuah dan curi duit Kerajaan akan diteruskan dan sudah tentu Malaysia akan menghadapi malapetaka.

“PH pula akan lantik Datuk Seri Anwar Ibrahim sebagai Perdana Menteri. Anwar ialah orang yang mendakwa orang Melayu utamakan hanya kaum mereka, iaitu mereka adalah rasis. Anwar juga dianggap liberal dan tidak menolak cara hidup bebas yang diamal di Barat.

“Sementara PN pula akan pilih Tan Sri Muhyiddin Yassin sebagai PM. Mahiaddin ialah orang yang melaksana rebutan kuasa melalui pintu belakang. Dia juga dikatakan terlibat dengan rasuah berkenaan kontrak pelajaran dengan YTL Communications.

“Ketiga-tiga kumpulan ini akan mencetuskan huru-hara dan malapetaka jika mereka menjadi Kerajaan Malaysia,” katanya dalam kenyataan, hari ini.

Justeru, Pengerusi Penaja GTA itu menggesa rakyat menolak ketiga-tiga gabungan ini bagi mengelakkan berlaku malapetaka terhadap negara selepas PRU15.

Beliau meminta orang ramai memilih calon dari Gerakan Tanah Air (GTA) yang menawarkan calon dari golongan profesional yang bersih.

“Jika rakyat Malaysia ingin elak dari malapetaka apakah pilihan rakyat? Sehingga kini penulis dan media sosial mengenepi dan menolak Gerakan Tanah Air yang bertanding dengan nama Pejuang Tanah Air kerana GTA tidak didaftar oleh kerajaan.

“Pejuang mampu dipilih menjadi kerajaan. Pejuang meletak 125 calon dan jika disokong, Pejuang boleh membawa perubahan kepada politik negara,” katanya.

Memberi keyakinan kepada pengundi, Dr Mahathir berkata, semua calon yang diketengahkan Pejuang bersih daripada segala jenayah dan berpengalaman dalam pentadbiran.

Malah, Pejuang juga berjanji untuk mendirikan Kerajaan yang bebas daripada rasuah dan pencurian wang Kerajaan.

“Pejuang akan pegang kepada perundangan (The Rule of Law) dan Perlembagaan. Pejuang mempunyai perancangan untuk pulih ekonomi, mengurus kewangan dengan baik, menstabilkan politik dan mengembali negara sehingga jadi Asian Tiger.

“Pejuang bukan parti kecil. Pejuang juga bukan baru dari segi politik dan pentadbiran. Di waktu ini hanya Pejuang sahaja yang berslogan Bersih, Cekap dan Beramanah. Pilihlah Pejuang jika negara ingin elak dari huru-hara dan malapetaka,” katanya lagi.


Siasatan dapati Putera Hamzah ada hubungi pihak asing gugat kestabilan Jordan

MOSCOW, 23 Syaaban 1442H, Isnin – Menteri Luar merangkap Timbalan Perdana Menteri Jordan Ayman Safadi pada Ahad berkata siasatan mendapati Putera Hamzah bin Hussein dan dua lagi pegawai telah menghubungi agensi perisikan asing bertujuan menggugat keselamatan negara, lapor Sputnik.

Pada Sabtu, media Jordan melaporkan beberapa pegawai tinggi ditahan atas alasan keselamatan.

Dalam pesanan video, Hamzah bin Hussein, saudara tiri Raja Abdullah II, berkata beliau kini ditahan di rumah dan tidak dibenarkan berkomunikasi atau bertemu sesiapa pun.

Tentera menafikan berita mengenai penahanan itu sebaliknya beliau hanya diminta untuk menghentikan “gerakan dan kegiatan yang bertujuan menyasarkan” keamanan dan kestabilan Jordan.

“Siasatan menyeluruh dan terperinci yang dijalankan Angkatan Tentera Jordan bersama Direktorat Perisikan Umum dan Direktorat Keselamatan Awam, mendapati pergerakan dan kegiatan Putera Mahkota Hamzah Bin Hussein, Hassan Bin Zeid dan Bassem Ibrahim Awadallah dan beberapa yang lain menyasarkan keselamatan dan kestabilan negara,” kata Safadi pada taklimat media di Amman.

Menteri luar berkenaan berkata kerabat diraja itu menghubungi perisik asing yang identitinya dirahsiakan dan dikatakan mahu menggulingkan Raja Abdullah I.

“Siasatan dapati ada campur tangan asing dan menunggu masa yang sesuai untuk lancarkan gerakan gugat keselamatan negara kita,” tambah Safadi. – Bernama


OPR dijangka naik lagi tahun depan

KUALA LUMPUR, 9 Rabiulakhir 1444H, Jumaat – Jawatankuasa Dasar Monetari (MPC) Bank Negara Malaysia (BNM) dijangka menaikkan Kadar Dasar Semalaman (OPR) sebanyak 25 mata asas lagi dalam mesyuarat pada Januari 2023, kata beberapa firma penyelidikan.

Ambank Research menerusi laporan Sorotan Ekonominya berkata, kenaikan itu akan menyaksikan OPR mencecah paras 3.00 peratus yang menjadikannya ke tahap sebelum pandemik.

“Seiring dengan jangkaan serta konsensus kami, BNM menaikkan OPR sebanyak 25 mata asas kepada 2.75 peratus.

“Ini adalah kenaikan keempat bagi tahun ini yang menjadi pertambahan 100 mata asas sepanjang 2022,” kata cabang penyelidikan AmBank Group bagi mengulas pengumuman BNM mengenai kenaikan OPR, semalam.

Ambank Research berkata, kenaikan itu didorong oleh kebimbangan inflasi daripada pemulihan di peringkat domestik sendiri.

Selain itu, inflasi teras berada pada 4.0 peratus pada September (purata 2.7 peratus setakat tahun ini) yang berada dalam julat atas unjuran BNM sebanyak 2.0-3.0 peratus.

Bagi aspek penawaran, isu rantaian bekalan global telah reda sejak April tahun ini yang turut mengurangkan sedikit tekanan daripada kos input, katanya.

Namun, penyusutan ringgit (13.9 peratus setakat tahun ini) juga menjadi antara penyumbang kepada keadaan inflasi yang kekal tinggi.

Ambank Research berkata, pengumuman BNM itu menyaksikan ringgit susut 0.17 peratus kepada 4.7460 pada akhir urus niaga semalam.

Sementara itu, cabang penyelidikan Kenanga Investment Bank, Kenanga Research mengekalkan saranan ‘Overweight’ terhadap sektor perbankan dan mengunjurkan terdapat satu lagi kenaikan 25 mata asas bagi OPR untuk tahun kalendar 2023 kepada 3.00 peratus.

“Biarpun mengalami tekanan inflasi yang berkemungkinan menimbulkan risiko, kami percaya kebimbangan mengenai kualiti aset sektor perbankan akan diuruskan dengan baik.

“Ini berikutan pemulihan trend pembayaran balik susulan aktiviti ekonomi yang pulih selain pendapatan dan pekerjaan yang lebih tinggi,” katanya.

Dalam pada itu, Hong Leong Investment Bank (HLIB) turut menjangkakan BNM menaikkan OPR sebanyak 50 mata asas menjelang separuh pertama 2023 untuk mencecah 3.25 peratus.

Katanya, langkah BNM meneruskan pendirian mengetatkan dasar monetari itu didorong oleh prospek Malaysia untuk terus mencatat pertumbuhan yang positif. – Bernama